1 Tawarikh 27 (BALI)\n<< 1 Tawarikh 27 >>\n1Puniki daptar kepala-kepala kulawarga miwah pamimpin palingsehan wong Israel miwah prakangge-prakangge sane kapisara ngenterang pamrentahan sajeroning kaprabon Israele. Sajeroning ataun, nyabran sasih wenten klompok sareng patlikur tali diri akehipun polih giliran ngamargiang pakaryan kapimpin antuk satunggaling komandan.\n2Parakomandan sane mimpin klompok sabilang sasih, inggih punika: Ring sasih sane kaping pisan: Dane Yesobam okan Dane Sabdiel (dane dados anggota palingsehan Dane Peres, saking suku Yehuda). Ring sasih sane kaping kalih: Dane Dodai katurunan Dane Ahohi (Dane Miklot, dados wakil danene). Ring sasih sane kaping tiga: Dane Benaya okan Pandita Yoyada. Dane dados pamimpin prawira sane tigang dasa (okan danene sane lanang Dane Amisabad sane ngentosin dane dados pamimpin prawira punika). Ring sasih sane kaping pat: Dane Asael semeton Dane Yoab (okan danene, Dane Sebaja ngentosin dane). Ring sasih sane kaping lima: Dane Samhut katurunan Dane Yisar. Ring sasih sane kaping nemnem: Dane Ira, oka Dane Ikes saking Tekoa. Ring sasih sane kaping pitu: Dane Heles wong Epraim saking Peloni. Ring sasih sane kaping kutus: Dane Sibkai saking Husa (dane punika anggota saking palingsehan Dane Serah, saking suku Yehuda). Ring sasih sane kaping sia: Dane Abieser saking Anatot ring wewidangan suku Benyamin. Ring sasih sane kaping dasa: Dane Maharai saking Netopa (dane punika palingsehan Dane Sera.) Ring sasih sane kaping solas: Dane Benaya saking Piraton ring wewidangan suku Epraim. Ring sasih sane kaping roras: Dane Heldai saking Netopa (dane punika katurunan Dane Otniel.)\n16Puniki daptar anake sane dados pamrentah suku-suku Israele, inggih punika: Suku Pamrentah Ruben Dane Elieser okan Dane Sikri., Simeon Dane Sepaca okan Dane Maaka., Lewi Dane Hasabya okan Dane Kemuel., Harun Dane Sadok., Yehuda Dane Elihu, salah tunggal semeton Sang Prabu Daud., Isakar Dane Omri okan Dane Mikael., Sebulon Dane Yismaya okan Dane Obaja., Naptali Dane Yerimot okan Dane Asriel., Epraim Dane Hosea okan Dane Asasya., Manase dauh tukad Dane Yoel okan Dane Pedaya., Manase dangin tukad Dane Yido okan Dane Sakaria., Benyamin Dane Yaasiel okan Dane Abner., Dan Dane Asareel okan Dane Yeroham.,\n23Ida Sang Prabu Daud nenten nyacah jiwa rakyate sane durung matuuh kalih dasa taun. Santukan Ida Sang Hyang Widi Wasa majanji pacang nadosang bangsa Israel punika sakadi bintang ring langite akehipun.\n24Dane Yoab okan Dane Seruya sampun ngamargiang cacah jiwa, nanging dane nenten muputang pakaryane punika. Ida Sang Hyang Widi Wasa nyisipang wong Israel uli krana cacah jiwane punika. Duaning punika gebogannyane nenten sinurat ring cakepan babad Ida Sang Prabu Daud.\n25Puniki daptar anake sane dados pangenter arta branan ida sang prabu, inggih punika: Dane Asmawet okan Dane Adiel ngenterang gudang ida sang prabu. Dane Yonatan okan Dane Usia, ngenterang gudang sane ring daerah-daerah. Dane Esri okan Dane Kelub, ngenterang anak sane makarya ring pategalan. Dane Simei sane saking Rama, ngenterang abian anggur. Dane Sabdi sane saking Sipmi ngenterang pasediaan anggure. Dane Baal-Hanan sane saking Gederi, ngenterang wit saitun miwah wit aa (sane ring sampih bukite bedauh). Dane Yoas ngenterang panyimpenan minyak saitune. Dane Sitrai sane saking Saron, ngenterang banteng sane ring pangonane ring tanah Saron. Dane Sapat okan Dane Adlai, ngenterang banteng sane kangonang ring lebak-lebake. Dane Obil katurunan Dane Ismael ngenterang unta. Dane Yehdeya sane saking Meronot, ngenterang keledae. Dane Yasis, wong Hagri, ngenterang biri-biri miwah kambing.\n32Dane Yonatan, paman Ida Sang Prabu Daud, dados pangabih sane pradnyan tur weruh ring cakepan. Dane miwah Dane Yehiel okan Dane Hakmoni kapisara ngurukang paraputran ida sang prabu.\n33Dane Ahitopel dados pangabih sang prabu, tur Dane Husai wong Arki punika dados sawitran sang prabu.\n34Sasampune Dane Ahitopel seda, Dane Abyatar miwah Dane Yoyada okan Dane Benaya dados pangabih sang prabu. Dane Yoab dados senapatin wadua balan ida sang prabu.


Yesaya 6 (BALI)\n1Ring taun sedan Ida Sang Prabu Usia, tiang ngeton Ida Sang Hyang Widi Wasa. Ida malinggih ring singasanan Idane sane luur lan agung, tur busanan Idane ngebekin Perhyangan Agunge.\n2Malaekat Idane pada ngadeg ngiter Ida, suang-suang pada makampid nemnem. Kampidnyane sane kekalih kanggen nekepin prarainnyane tur sane kekalih kanggen nekepin ragannyane, tur sane malih kekalih anggen dane makeber.\n3Dane pada saling saurin sapuniki: “Suci, suci, suci. Ida Sang Hyang Widi Wasa Sane Maha Kuasa punika maraga suci. Kaluihan Idane ngebekin jagat.”\n4Suaran paramalaekate punika ngawinang dasar Perhyangan Agunge magejeran tur Perhyangan Agunge punika kalikub antuk andus.\n5Irika tiang mabaos sapuniki: “Beh sengkala gede jani. Pedas idewek lakar mati, sawireh sawatek raos ane pesu uli bungut ideweke ento makejang madosa, buina idewek nongos di pantaran anake ane raosne madosa. Tur jani idewek ngeton Ida Sang Prabu, nah ento Ida Sang Hyang Widi Wasa Ane Maha Kuasa!”\n6Irika raris salah tunggal saking malaekate punika makeber maranin tiang. Dane makta baa sane kambil antuk sepit saking genah pamorboran aturane.\n7Dane raris nyuled bibih tiange antuk baane punika saha kadulurin antuk pangandika sapuniki: “Bibih kitane suba kasuled aji baane ene. Ane jani pelih kitane suba ilang tur dosan kitane suba kampurayang.”\n8Irika raris piragi tiang Ida Sang Hyang Widi Wasa ngandika kadi asapuniki: “Nyenke ane lakar utus Ulun? Nyenke ane lakar dadi utusan Ulune?” Irika tiang raris matur sapuniki: “Inggih titiang sairing. Utusja titiang!”\n9Ida raris ngandikayang tiang mamargi buat ngrauhang pawarahe puniki ring rakyate kadi asapuniki: “Yadian ping kuda-kuda kita madingehang, nanging kita tuara ngresep, yadian kita sai-sai medasin, nanging kita tusing nawang unduk ane kasidan.”\n10Sasampune punika Ida raris ngandika ring tiang sapuniki: “Dadiangja pepineh rakyate ento belog, tur kupingne bongol muah matanne buta, apanga ia eda kanti nepukin wiadin ngresep. Sawireh yen ia nepukin, ningeh wiadin ngresep, pedas ia lakar pada kase gerang.”\n11Tiang raris matur sapuniki: “Duh Ratu Sang Hyang Widi Wasa, amunapike suenipun paindikane punika pacang mamargi?” Pangandikan Idane sapuniki: “Kanti kota-kotane pada uug tur suung, kanti umah-umahe pada tusing ada ane nongosin tur tanahe dadi tegal melakang ane suung mangmung.\n12Ulun lakar ngaadang rakyate ento joh pesan tur nadiang tanahe ento makejang tegal melakang ane suung mangmung.\n13Dipradene ada jlema aukud uli di pantaran jlemane adasa ane nu nongos di tanahe ento, ia masih lakar kasirnayang.” (Tued wit tarune nglawatang indik pangawit sane anyar pabuat kaulan Ida Sang Hyang Widi Wasa.)


Yesaya 25 (BALI)\n1Duh Ratu Sang Hyang Widi Wasa, Palungguh IRatu sane dados Widin titiange. Titiang pacang ngluihang Palungguh IRatu tur muji parab Palungguh IRatune. Palungguh IRatu sampun ngardi paindikan sane ngangobin. Palungguh IRatu sampun ngamargiang saha satia rencanan Palungguh IRatune sane sampun karencanayang duke nguni.\n2Palungguh IRatu sampun ngubah kota-kotane dados uug-uugan, tur ngrusak benteng pertahanannyane. Puri-purine sane kawangun antuk meseh-meseh titiange sampun sirna salami-laminipun.\n3Rakyat bangsane sane kuat pacang muji Palungguh IRatu. Palungguh IRatu pacang kajerihin ring kota-kotan bangsane sane angkara murka.\n4Jadmane sane tiwas-tiwas miwah sane tan maderbe panulung sampun malaib ngungsi Palungguh IRatu, tur ipun sampun molih rahajeng rikalaning katempuh kakewehan. Palungguh IRatu sampun maicayang ring ipun pasayuban marep ring angin ribut tur nedunin ipun rikalaning panase mangentak-entak. Jadmane sane angkara murka magegebug waluya kadi angin ribut masan dingine,\n5waluya sakadi masan endange ring tanahe sane tuh. Nanging Palungguh IRatu, duh Ratu Sang Hyang Widi Wasa, IRatu sampun ngawinang meseh-meseh titiange bungkem. Palungguh IRatu sampun mungkem geluran jadmane sane wirosa punika waluya sakadi guleme nayuhin rahinane sane panes.\n6Irika ring Gunung Sion, Ida Sang Hyang Widi Wasa Sane Maha Kuasa pacang nyawisang pesta pabuat bangsa-bangsane ring jagate sami, inggih punika pesta sane wibuh antuk ajeng-ajengan sane mawarni-warni miwah anggur sane pinih becik.\n7Irika tan pasamadona Ida pacang ngaonang gulem kasedihan sane sampun nekepin parabangsane.\n8Ida Sang Hyang Widi Wasa Sane Maha Luur pacang ngaonang sang pati buat salawas-lawasnya. Ida pacang ngusap yeh paningalane saking sawatek paningalan anake, tur ngaonang kanistan kaulan Idane sane taanang ipun ring sakuub jagate puniki. Ida Sang Hyang Widi Wasa ngraga sane sampun masabda kadi asapunika.\n9Yen paindikane punika sampun kasidan, asing-asing jadmane pacang mabaos sapuniki: “Ida ane dadi Widin iragane! Iraga pracaya teken Ida, tur Ida suba ngrahayuang iraga. Ida ento Ida Sang Hyang Widi Wasa. Iraga andel teken Ida, tur ane jani iraga bagia muah girang sawireh Ida suba ngrahayuang iraga.”\n10Ida Sang Hyang Widi Wasa nyayubin Gunung Sione. Nanging rakyat bangsa Moabe pacang kajekjek, sakadi sumine kajekjek ring lulune.\n11Ipun pacang pada ngenjuhang limannyane sakadi ipun pacang ngalangi, nanging Ida Sang Hyang Widi Wasa pacang nganistayang ipun, tur limanipune pacang nyilem tan pabayu.\n12Ida pacang ngarusak tembok benteng bangsa Moabe sane tegeh-tegeh tur pacang kabrarakang ring abune.


Yohanes 2 (BALI)\n1Sasampune maletan kalih rahina, raris wenten karya nganten ring kota Kana, wewengkon Galilea. Ibun Ida Hyang Yesus wenten irika.\n2Sapunika taler Ida Hyang Yesus miwah parasisian Idane katurin rauh ring karyane punika.\n3Rikala sang madue karya punika kakirangan anggur, ibun Idane raris mabaos ring Ida Hyang Yesus sapuniki: “Anggur anake ane ngelah gaene telah!”\n4Pasaur Idane: “Ibu, sampunangja ibu makayunin paindikan Tiange, santukan panemayan Tiange durung rauh!”\n5Ibun Idane raris ngandika ring pangayah sang madue karyane sapuniki: “Apaja ane nikayang Ida, laksanayangja buka keto!”\n6Irika wenten gebeh nemnem wadah toya sane manut adat Yahudine kangge buat mabaseh. Asing-asing gebehe punika dagingipun wenten sawatara tigang jun.\n7Ida Hyang Yesus raris ngandika ring parapangayahe punika, sapuniki: “Isininja yeh, gebehe ene makejang!” Gebeh-gebehe punika raris kadagingin toya ngantos bek.\n8Raris Ida ngandika sapuniki: “Lautang jani sendok, aturin pangenter karyane!” Toyane punika raris kabakta ring pangenter karyane.\n9Pangenter karyane ngecapin toya sane sampun dados anggur punika, nanging dane tan uning saking dija panangkannya. (Wantah parapangayahe sane nyendok toyane sane uning ring indike punika.) Irika pangenter karyane raris ngaturin sang pangantene lanang,\n10tur mabaos sapuniki: “Biasanne anggure sane becik dumunan kanggen namiu, tur sasampune tamiune sami pada waneh, wau anggure sane kaonan. Nanging ragane kari nyimpen anggure sane becik rauh mangkin.”\n11Asapunika Ida Hyang Yesus ngardi praciri sane pangawit ring kota Kana, wewengkon Galilea. Malantaran punika Ida nyinahang kaluihan Idane, raris parasisian Idane sami pada pracaya ring Ida.\n12Wusan punika Ida Hyang Yesus miwah ibun Idane raris lunga ka kota Kapernaum, kairing antuk parasemeton miwah parasisian Idane. Irika Ida jenek makudang-kudang rahina.\n13Rikala Rerainan Paskah Yahudine sampun nampek, Ida Hyang Yesus raris lunga ka kota Yerusalem.\n14Ring jaba tengah Perhyangan Agunge Ida nyingak anak madolan banteng, biri-biri miwah paksi dara, samaliha wenten anak nukarang jinah negak ring samping mejanipune.\n15Pramangkin Ida ngambil tali kanggen pecut, raris Ida nundung anake punika sami rauhing biri-biri, banteng, paksi darane sami kulah saking Perhyangan Agunge punika. Samaliha jinah anake sane nukarang jinah kasambehang tur mejannyane kalingebang.\n16Raris Ida ngandika ring anake sane ngadol paksi dara sapuniki: “Kisidang makejang barang-barange ene uli dini. Purin Ajin Tiange eda anggona peken!”\n17Parasisian Idane raris eling ring kecap Cakepan Sucine sane kadi asapuniki: “Tresnan Titiange ring Purin Palungguh IRatu ngawinang Titiang nandang erang!”\n18Parapangageng Yahudine raris ngrauhin Ida sapuniki aturnya: “Buktiangja antuk praciri, mungguing Ragane madue wewenang ngamargiang indike punika!”\n19Ida Hyang Yesus nyaurin sapuniki pangandikan Idane: “Uugja Perhyangan Agunge ene, Tiang lakar ngwangun buin sajeroning makatelun.”\n20Wong Yahudine raris matur: “Petang dasa nem taun suenipun anake ngwangun Perhyangan Agunge puniki, jeg Ragane pacang ngwangun sajeroning tigang rahina?”\n21Perhyangan Agung sane baosang Ida, sujatinipun anggan Idane ngraga.\n22Sasampune Ida matangi saking pantaran anake padem, wau parasisian Idane eling ring pangandikan Idane sane kadi asapunika; tur dane pracaya ring Cakepan Sucine miwah ring pangandikan Idane punika.\n23Daweg Ida Hyang Yesus wenten ring kota Yerusalem ring Rerainan Paskahe punika, akeh anake pada pracaya ring Ida, malantaran ngantenang praciri-praciri sane kardi Ida.\n24Nanging Ida tan kayun pracaya ring ipun, santukan Ida wikan pisan ring kawentenannyane sami.\n25Ida tan mamuatang mangda wenten anak sane ngaturin Ida piuning ngeniang indik manusa, santukan Ida wikan ring pidaging manah manusane sami.


Yesaya 43 (BALI)\n1Ih Israel, Ida Sang Hyang Widi Wasa sane ngardi semeton ngandika asapuniki: “Edaja takut, Ulun lakar ngrahayuang kita. Ulun suba ngesengin kita manut adan kitane, sawireh kita druen Ulun.\n2Yen kita majalan ngentasin tukad ane dalem-dalem, Ulun lakar ngiangin kita, tur pakewuh kitane tusing lakar ngliput kita. Yen kita majalan nuluh api, kita tusing lakar puun, tur gegodan ane abot tusing lakar kanti nyakitin kita.\n3Sawireh Ulun ene Sang Hyang Widi Wasa, Widin kitane, Widin Israele ane suci ane ngrahayuang kita. Ulun lakar mragatang Mesire buat mebasang kita, tur Ulun masih lakar mragatang Sudan muah Sebane.\n4Ulun lakar mragatang bangsa-bangsane makejang buat ngrahayuang kita. Sawireh kita maji pesan buat Ulun, tur sawireh Ulun asih teken kita tur ngajiang kita.\n5Edaja kita takut, Ulun ngiangin kita. Uli tanggu kangin muah uli kauh ane joh pesan Ulun lakar nantan bangsan kitane mulih.\n6Ulun lakar ngorahin kajane apang baanga ia majalan tur teken kelode apang eda nombahang ia mulih. Depangja kaulan Ulune mulih uli gumi-gumine ane joh, uli di tepi siring gumine makejang.\n7Ia ento kaulan Ulun tur Ulun suba ngadakang ia apanga ia ngluihang Ulun.”\n8Ida Sang Hyang Widi Wasa ngandika asapuniki: “Tundenja kaulan ulune ka pangadilan. Ia ngelah mata nanging ia tusing ngenot. Ia makuping nanging ia bongol.\n9Tundenja bangsa-bangsane ento ka pangadilan. Ane encenke dewannyane ane nyidayang ngramalang paundukan-paundukan ane lakar teka? Ane encenke ane suba ngramalang unduk ane sedek majalan jani? Depangja dewa-dewane ento ngajak saksi-saksinnyane buat muktiang ia patut, tur buat muktiang kabenehan raosne.\n10Ih wong Israel, kita makadadi saksin Ulune. Ulun milih kita buat dadi parekan Ulune apanga kita nawang Ulun tur pracaya teken Ulun, muah apang ngresep mungguing tuah Ulun dogen maraga Widi. Lenan teken Ulun tusing ada buin Widi. Tusing taen ada tur tusing lakar ada.\n11Tuah Ulun dogen ane maraga Widi, ane nyidayang ngrahayuang kita.\n12Ulun suba ngramalang unduk ane lakar teka, sasubane keto Ulun teka buat nulungin kita. Tusing taen ada dewan wong sunantarane nyidayang ngadakang unduk ane buka kene. Kita ane makadadi saksin Ulune.\n13Ulun ene Ida Sang Hyang Widi Wasa, buat salawas-lawasne. Tusing ada anak nyidayang luput uli kakuasan Ulune. Tur tusing ada anak ane nyidayang ngubah ane suba kardi Ulun.”\n14Widin Israele sane suci, Ida Sang Hyang Widi Wasa sane ngrahayuang semeton, ngandika sapuniki: “Ulun lakar ngutus wadua bala buat nglawan wong Babele buat ngluputang kita. Ulun lakar nguug gapuran kotannyane. Suryak rakyatnyane lakar masalin dadi ling.\n15Ulun Sang Hyang Widi Wasa, Widin kita ane suci. Ulun ane ngardi kita, tur Ulun ene ratun kitane.”\n16Sane nguni Ida Sang Hyang Widi Wasa ngardi margi megat segara, inggih punika margi sane nglintang ring toyane sane museran.\n17Ida nantan wadua bala sane kuat buat jaga kasirnayang, inggih punika wadua bala sane nunggang kreta lan kuda. Ipun kalebu ring segarane tur nenten naenin bangun malih. Ipun kapademang sakadi nampeh endih lampune.\n18Nanging Ida Sang Hyang Widi Wasa ngandika sapuniki: “Edaja ngingetang paundukan ane suba liwat, wiadin eda ngingetang unduk ane suba kasidan imaluan.\n19Tlektekangja paundukan ane anyar ane lakar laksanayang Ulun. Unduke ento suba ngawitin kalaksanayang tur ane jani kita nyidayang nepukin. Ulun lakar ngae rurung gede di tegal melakange, tur ngicen kita yeh klebutan ditu.\n20Buron alasane masih lakar pada ngluihang Ulun, cicing alasan muah kedis kasuarine lakar muji Ulun dikalane Ulun ngadakang tukad membah di tegal melakange buat ngicen kaula seselikan Ulune yeh.\n21Ia ento bangsa ane adakang Ulun buat ragan Ulune, tur ia lakar makidung ngluihang Ulun.”\n22Ida Sang Hyang Widi Wasa ngandika asapuniki: “Nanging kita suba rumasa kenyel marep teken Ulun, ih Israel. Kita suba tusing nyungsung Ulun.\n23Kita tusing ngaturang teken Ulun aturan biri-biri maborbor. Kita tusing ngluihang Ulun aji aturan kitane. Ulun tusingja makewehin kita aji aturan-aturan ane liu wiadin nagihin kita menyan.\n24Kita tusing meli menyan pabuat Ulun wiadin ngliangang Ulun aji muluk-muluk wewalungan kitane. Tungkalikane kita makewehin Ulun aji dosa-dosan kitane. Kita makewehin Ulun aji kapelihan-kapelihan ane suba laksanayang kita.\n25Nanging yadian buka keto, Ulun ene Widi ane ngampurayang dosan kitane. Buina Ulun malaksana buka keto sawireh mula buka keto pakayunan Ulune. Ulun tusingja mategenang dosan kitane ento teken kita.\n26Jalanja iraga ka pangadilan tur aturangja ditu dedalihan kitane. Berberangja prakarane ditu buat muktiang mungguing kita ene beneh.\n27Leluur kitane ane pangawit suba madosa teken Ulun, keto masih pamimpin-pamimpin kitane suba madosa nglawan Ulun.\n28Buina pamrentah kitane suba ngletehin linggih Ulune ane suci. Ento krana Ulun nekaang bencana pabuat Israel, tur Ulun nepang kaulan Ulune kanistayang.”


Setuju - Setuju\nI agree (Bahasa Indonesia)\nAkeh anak ngorahang sing setuju di sisin istana negarane\nIn Balinese: Aduh… tiang sebagai orang awam kadang-kadang setuju mase teken pendapatne Jerinx.\nIn Balinese: Tiang ten setuju yening PPKM puniki lampu jalan kamatiang, duaning lampu jalan nika kaanggen nerangin jalan, yening ada lepetan di lurunge, nyen ane kapelihang?\nIn Balinese: Jujur ring tiang pedidi ten setuju berlaku PPKM niki, kenapi?\nIn Balinese: mekejang pade setuju ?\nIn Balinese: Nanging diastun wenten ciri bukti swalapatrane punika ring tengahin masyarakat wenten sane setuju wenten sane tan setuju.\nIn Balinese: Sujatine arahan pemerintah sube lung, nanging begeh ada ane tusing setuju mawinan masyarakat ane ekonomi rendah sing ngidaang megae ane terutama buruh.\nIn Balinese: kebijakan PPKM utawi Pemberlakuan Pembatasan Kegiatan Masyarakat puniki sampun kajalanin nanging wenten sane setuju lan nenten setuju, krana kebijakan puniki wenten ring Bali lan Jawa manten.


Roma 8 (BALI)\n1Sane mangkin tan wenten pasisip buat anake sane urip sajeroning patunggilan ring Ida Sang Kristus Yesus.\n2Santukan pidabdab Roh Ida Sang Hyang Widi Wasa, sane ngawinang iraga urip sajeroning patunggilan ring Ida Sang Kristus, sampun mebasang tiang saking pidabdab dosa miwah patine.\n3Paindikane sane tan mrasidayang kalaksanayang antuk Pidabdab Torate, malantaran kalesuan kamanusan iragane, paindikane punika kalaksanayang antuk Ida Sang Hyang Widi Wasa. Ida nyisipang dosane sacara kamanusan, malantaran Ida ngutus Putran Idane manjadma pateh sakadi manusa sane madosa, buat mrastayang dosane punika.\n4Paindikane punika kalaksanayang antuk Ida Sang Hyang Widi Wasa, mangda iraga sane nenten ninutin kamanusan iragane, nanging satinut ring Roh Ida Sang Hyang Widi Wasa, mrasidayang negepang saananing sane kapituduhang antuk Pidabdab Torate punika.\n5Anake sane urip satinut ring parimanah kamanusanipune, manahipun kareh antuk paindikan sane kadotang antuk kamanusanipune. Anake sane urip satinut ring Roh Ida Sang Hyang Widi Wasa, pepineh ipune kareh antuk paindikan sane kakarsayang antuk Roh Ida Sang Hyang Widi Wasa.\n6Yening pepineh semetone kawawa antuk paindikan-paindikan sane kadotang antuk kamanusan semetone, pamuputipun semeton pacang nemu padem; nanging yening pepineh semetone kawawa antuk paindikan-paindikan sane kakarsayang antuk Roh Ida Sang Hyang Widi Wasa, wekasanipun semeton pacang nemu urip miwah karahayuan.\n7Duaning asapunika anake sane wantah minehin paindikan-paindikan sane kadotang antuk kamanusanipune kewanten, ipun dados meseh Ida Sang Hyang Widi Wasa, santukan ipun tan satinut ring pidabdab Ida Sang Hyang Widi Wasa, tur mula ipun tan nyidayang ninutin.\n8Anake sane wantah nglaksanayang paindikan sane kadotang antuk kamanusanipune, ipun nenten ngawinang ledang pakayunan Ida Sang Hyang Widi Wasa.\n9Yening sujati Roh Ida Sang Hyang Widi Wasa malingga ring ragan semetone janten semeton nenten urip satinut ring parimanah kamanusan semetone, nanging satinut ring pakarsan Roh Ida Sang Hyang Widi Wasa. Sapasiraja sane tan kalingganin antuk Roh Ida Sang Kristus, anake punika boya druen Ida Sang Kristus.\n10Yening Ida Sang Kristus malingga ring ragan semetone, yadiastun ragan semetone pacang padem majalaran dosa, nanging Roh Ida Sang Hyang Widi Wasa maraga wit urip buat semeton, santukan semeton sampun kadameang pamantuka ring Ida Sang Hyang Widi Wasa.\n11Yening Roh Ida Sang Hyang Widi Wasa, sane sampun nangiang Ida Sang Kristus saking pantaran anake padem, malingga ring ragan semetone, kenginin Ida sane sampun nangiang Ida Sang Kristus saking pantaran anake padem punika, taler pacang ngurip ragan semetone sane sekala punika, malantaran Roh Ida Sang Hyang Widi Wasa sane malingga ring ragan semetone.\n12Duaning punika parasemeton, iraga maderbe tetegenan, nanging boyaja malaksana satinut ring saparimanah kamanusan iragane.\n13Santukan yen semeton urip satinut ring saparimanah kamanusan semetone, semeton pacang padem; nanging yening malantaran pitulungan Roh Ida Sang Hyang Widi Wasa semeton ngamademang laksanan semetone sane corah, semeton jaga molih urip.\n14Sakancan anake sane katuntun antuk Roh Ida Sang Hyang Widi Wasa ipun dados putran Ida Sang Hyang Widi Wasa.\n15Santukan Roh sane kapaicayang antuk Ida Sang Hyang Widi Wasa ring semeton, boyaja mangda semeton dados panjak, sane ngawinang semeton takut; nanging tungkalikanipun Roh Ida Sang Hyang Widi Wasa punika ngawinang semeton dados putran Ida Sang Hyang Widi Wasa. Tur malantaran kawisesan Roh Ida Sang Hyang Widi Wasa punika iraga kalugra matur ring Ida Sang Hyang Widi Wasa: “Duh Aji, Ajin titiang.”\n16Roh Ida Sang Hyang Widi Wasa punika nunggal ring roh iragane buat miaktayang, mungguing iraga puniki dados putran Ida Sang Hyang Widi Wasa.\n17Santukan iraga puniki dados putran Idane, iraga pacang muponin mertan Idane sane kasediaang pabuat parakaulan Idane, tur iraga taler pacang muponin sareng Ida Sang Kristus, paindikan sane sampun kasediaang pabuat Ida antuk Ida Sang Hyang Widi Wasa; santukan yening iraga sareng nandang sangsaran Ida Sang Kristus, iraga taler pacang sareng muponin kaluihan Idane.\n18Kamanah antuk tiang, mungguing kasangsaran sane tandangin iraga ring masane mangkin, tan pisan sida kabandingang ring kaluihan sane jaga kasinahang ring iraga.\n19Santukan buana miwah sadagingipun sami pada ngaat pisan ngati-ati masan Ida Sang Hyang Widi Wasa jaga nyinahang paraputran Idane.\n20Santukan buana miwah sadagingipun sami, sampun kadadosang paindikan sane tan papuara, boyaja saking parimanahnyane, nanging mula saking pakarsan Ida Sang Hyang Widi Wasa. Sakewanten sajeroning pangajap-ajap,\n21mungguing buana miwah sadagingipun sami taler pacang kabebasang saking reh-rehan karusakane, tur sareng-sareng muponin kabebasan sane luih pabuat paraputran Ida Sang Hyang Widi Wasa.\n22Sawetning iraga pada uning, mungguing rauh kayang kamangkin, buana miwah sadagingipun sami pada mataanan nandang sakit, sakadi anak nyakit ngembasang rare.\n23Boya buana miwah sadagingipun kewanten sane mataanan; nanging taler iraga sane sampun nampi paica Roh Ida Sang Hyang Widi Wasa, inggih punika minakadi paica sane pangawit saking Ida Sang Hyang Widi Wasa, taler mataanan ring angen iragane, rikala iraga ngati-ati mangda iraga kadadosang paraputran Idane tur sikian iragane kabebasang antuk Ida Sang Hyang Widi Wasa.\n24Santukan malantaran pangajap-ajap, iraga karahayuang; nanging yening iraga ngeton sane ajap-ajap iraga punika, kenginan indike punika boya pangajap-ajap sane sujati. Santukan sapasirake sane ngajap-ajap paindikan sane sampun panggihin ipun?\n25Santukan yening iraga ngajap-ajap paindikan sane nenten panggihin iraga, kenginan iraga jaga sabar nyantosang.\n26Kadi asapunika taler Roh Ida Sang Hyang Widi Wasa ledang tedun mapaica pitulungan ring iraga sane lemet puniki. Santukan iraga tan uning, asapunapi patutipun iraga ngastawa; nanging Ida Sang Roh ngraga ledang mapinunas ring Ida Sang Hyang Widi Wasa buat iraga, sajeroning panulame sane tan sida antuk maosang.\n27Tur Ida Sang Hyang Widi Wasa, sane nyingak manah manusane, wikan ring daging pakayunan Ida Sang Roh; santukan Ida Sang Roh mapinunas ring Ida Sang Hyang Widi Wasa, pabuat parakaulan Idane, satinut ring pakarsan Ida Sang Hyang Widi Wasa.\n28Santukan iraga uning, mungguing ring saluiring paindikan Ida Sang Hyang Widi Wasa ledang mapakardi sane becik pabuat sakancan anake sane astiti bakti ring Ida, inggih punika anake sane sampun kesengin satinut ring pakarsan Idane.\n29Santukan sakancan anake sane sampun selik Ida, taler sampun pastiang Ida dados sakadi putran Idane, mangda Ida Sang Putra pacang dados sane pinih duura ring pantaran parasemeton Idane.\n30Kadi asapunika Ida Sang Hyang Widi Wasa sampun ngesengin anake sane sampun pastiang Ida; boya wantah kesengin kewanten, nanging Ida taler nameang ipun pamantuka ring anggan Idane; tur boya wantah kadameang pamantuka ring anggan Idane, nanging taler Ida ngedumang kaluihan Idane ring ipun.\n31Duaning punika, sane mangkin punapike sane nyandang baosang iraga malih? Yening Ida Sang Hyang Widi Wasa maroang ring iraga, sapasirake sane purun nglawan iraga?\n32Yening Ida nenten madalem Putran Idane ngraga, nanging nyerahang Putran Idane punika buat iraga sareng sami, punapike Ida tan pacang maicayang taler saluiring paindikan ring iraga?\n33Sapasirake sane pacang purun nalih kaula seselikan Ida Sang Hyang Widi Wasa puniki? Tan wenten. Santukan Ida Sang Hyang Widi Wasa ngraga sane sampun nyinahang ipun nenten iwang.\n34Yening kadi asapunika sapasirake sane pacang nyisipang ipun? Tan wenten! Santukan Ida Sang Kristus Yesus sampun seda, samaliha sampun katangiang tur sampun nyeneng, tur kalinggihang ring singasanane sane mawisesa ring tengen Ida Sang Hyang Widi Wasa. Ida sane mapinunas ring Ida Sang Hyang Widi Wasa buat iraga sareng sami!\n35Yening kadi asapunika, sapasirake sane nyidayang malasang iraga saking sih pasuecan Ida Sang Kristus? Punapike kamewehan, wiadin kaberatan, wiadin kasangsaran, wiadin katunan pangan miwah sandang, wiadin baya, wiadin padem, nyidayang malasang iraga saking sih pasuecan Idane punika?\n36Sakadi sane sinurat ring Cakepan Sucine, asapuniki: “Malantaran Palungguh IRatu, titiang nyabran rahina nandang baya pati, titiang tan bina sakadi biri-birine sane jaga katampah.”\n37Boyaja kadi asapunika. Ring saluiring paindikane punika, iraga molih kamenangan sane sampurna malantaran Ida sane sampun sih sueca ring iraga.\n38Santukan tiang marasa andel pisan, mungguing tan wenten paindikan sane nyidayang malasang iraga saking sih pasuecan Idane; yadian padem wiadin urip, yadiastun paramalaekat wiadin parapanguasa wiadin kawisesan sane lianan sane wenten ring suargan, yadiastun paindikan-paindikan sane wenten ring masane mangkin wiadin sane wenten ring masane sane jaga rauh,\n39yadiastun buanane sane wenten ring luur wiadin buanane sane wenten ring sor, cutetipun ring sakuub buanane makasami tan wenten sane jagi mrasidayang malasang iraga saking sih pasuecan Ida Sang Hyang Widi Wasa, sane sampun tampi tur puponin iraga, malantaran Ida Sang Kristus Yesus, Panembahan iragane.


Junthawisti: Pidato berbahasa bali\nPidato berbahasa bali\nWanti Warsa Saka Truna Truni\nKaping ajeng, majeng ring Murdani Jagat utawi sane dahat wangiang titiang, kaping kalih, majeng ring para Prajuru sane sampun rauh ring banjar iriki sane baktinin titiang, taler para yowana lanang istri miwah Saka Truna-Truni sane tresna sihin tiang. Sadereng titiang matur atur pinih riin ngiring iraga sareng sami nyakupang lima tur nunas ica ring Sang Hyang Widhi Wasa malarapan antuk Panganjali umat.\nPinih ajeng ngiring iraga sareng sami nyinahang rasa angayu bagia ring ida hyang parama kawi, duaning sakaning pasuwecan ida, titiang rumasa ring manahe puniki gargita pisan duaning ring galahe puniki titiang purun nglanturang amatra pidarta ngangge bahasa bali. Gumantine pacang matetujon ngelestariang basa baline puniki mangda asri ring jagate puniki. Pemekas ring sajeroning pacang ngawerdiang basa bali lan sastra baline.\nPara atiti sane wangiang titiang, sadereng titiang ngelanturang indik Saka Truna Truni sane ngelaksanayang wanti warsa kaping roras tiban, dumogi acara sane kelaksanayang mangda ngemargiang sane becik, ten ngemangguhan punapa punapi ring acara puniki, kenten pinunas titiang majeng ring ida sang hyang widhi wasa, sakadi sane munggah ring tatua agama hindu sane kalanturang “ Rwabhineda miwah Tatwam Asi”, mangda sida iraga Bakti majeng para yowana lanang istri ring jagat puniki, ring acara wanti warsa Saka Truna Truni punika mangda iraga sareng sami patut nuenan pekarya sane becik ring masyarakat utawi membangun masyarakat sane becik, sawirah iraga sane cerik-cerik ngewarisin budaya ring desa puniki, ring dina mangkin, iraga saka truna-truni sepatutnyane nunas mangda Saka Truna Truni puniki nuenang sane becik ring masyarakat lan ngelestarian budaya sane wenting ring desa puniki, sawireh saka truna-truni puniki teladan sane patut kacingakin olih para sisia sane durung kasambat saka truna truni, lan sareng-sareng nuenan desa utawi banjar puniki sane becik miwah ajeg.\nWenten tetujoan ring Saka Truna Truni punika nenten boya sios mangda iraga prasida ngamijilang Saka Truna Truni sane prasida mewiguna majeng ring Bangsa lan Negara. Lan prasidayang ngamijilang jadma sane madue keweruhan miwah kawigunan sekadi mangkin. Yening sampun sakadi sapunika parindikan lan laksananne prasida pacang kapangguh daging tatujon Saka Truna Truni mangda prasida ngawetuang jadma sane kaapti pamekas ring masyarakat keluarga mangda nyarengin sane kaanut ring sumber daya manusia. Inggih para atiti sinamian sane wangiang titiang, cutet daging pidarta sane kaaturan titiang punika, sane ngindikin mangda Saka Truna Truni majeng ring wanti warsa sane kaping roras tiban majalan becik lan ajeg. Tetujon iraga mangdane pinaka saka truna truni prasida bakti tur nyinggihang sakadi ketah kalanturan “Hormat”. Mangda nyidayang singgih ring murdani jagat ring masyarakat lan majeng ring Guru Wisesa inggih punika ring Guru Swadiaya utawi Ida Sang Hyang Widhi Wasa, inggih para atiti sane singgihin titiang, wantah asapunika sane prasida kalanturan titiang ring parindikan Wanti Warsa Saka Truna Truni puniki. Menawi nenten kirang lakung sane kelanturan titiang nunas gengrena sinampura majeng ring murdani jagat lan para prajuru miwah para yowana lanang istri taler Saka Truna Truni ida dane sinamian, Sane sampun prasida mirangan pidarta titiang puniki. Dumugi Ida Sang Hyang widhi Wasa setata ngicenin iraga sareng sami kerahayuan.\nAsapunika pamuput aturang titiang.\nNenten lali titiang ngaturang suksemaning manah. Saha ngaturang Paramasanti.\n“Om Shanti Shanti Shanti Om\nDiposting oleh Juni Grositha di 19:26\nkegiatan Tri Hita Karana di lingkungan sekolah\nVARIABLE dan Operator IO


BALI METANGI KANTOS KA PUNGKUR WEKAS - BALI METANGI KANTOS KA PUNGKUR WEKAS\nBALI METANGI KANTOS KA PUNGKUR WEKAS\nNi Wayan Nanik Swandewi_STKIP Agama Hindu Amlapura\nBr.Dinas abiantihing kelod, Desa Jungutan, Bebandem, Karangaem Bali\nPatut pesan punika, nanging nyingakin masyarakat kadi mangkin, akeh pesan sane nenten nguratiang protokol kesehatan. Masyarakat mangkin liu pesan ane meboye-meboye nginutin protokol kesehatan. Nika mawinan pamerintah mangda ngetatang protokol kesehatan utaman ipun rikalaning objek-objek wisata ring bali sampun ka buka. Sadurung pariwisata punika kalaksanayang mangda kapastiang objek wisata punika sampun nginutin standar kesehatan taler nyiapang sara-sarana sane pacang mawiguna ke anggen nerapang 3M. Taler indik promosi wisata mangkin sampun ketah teknologi canggih, nika dados keanggen media promosi pariwisata lan makarya konten-konten kreatif ngenenin indik pariwisata ring Bali mangda ngelimbak ring dura negara. Pamaerintah mangda ngembangang pariwisata kreatif anggen narik arsa para wisatawanne rauh ke Bali. Wantah asapunika saking titiang, yening wenten keiwangan tiang nunas ampura. Suksme\nBali pinaka pulau seribu pura, ring dura Negara bali terkenal seni lan kebudayaannyane tiosan punika alam bali sane akeh anake ngoraang punika bali surga dunia kerane keindahan alam druene lan sampun terkenal ngantos tingkat nasional. Sane mangkin sasukat gering agung Covid-19 nibenin jagate pariwisata ring bali sumurup sami wisatawan ring dura Negara nenten purun kebali.\nSane mangkin utsaha sane patut kalaksanayang olih pemerintah mangda pariwisata ring bali metangi sekadi jati mula punika, menurut titiang sane kapertama pemerintah, tiosan punika masyarakat ring bali mangda lebih tertib mematuhi protocol kesehatan inggih punika 3M ngangge masker, ngwacikin tangan, taler jaga jarak lan genah objek pariwisatane, hotel , villa mangde manut ring standar kesehatan antuk ngelaksanayang protocol CHSE, mangdane wisatawan ring dura Negara nenten ragu kebali. Sane kaping kalih pemerintah mangda mempromosikan objek wisata sane wnten ring bali, sekadi event- event sane wnten ring dura Negara ring irika pemerinth lewat masyrakat nyidayang mempromosikan bali lewat event- event sane kalaksanayang tiosan punika promosi ring media social . Sane kaping tiga mangda pemerintah membangkitkan kesenian bali nike sane ngaenang wisatawan ring dura negara seneng kebali tiosan punika mangde kesenian bali nenten sayan rered lan objek wisata punika mangda tetep kejaga kebersihannyane olih pemerintah taler masyarakat lan pengembangan objek wisata olih pemerintah. tiosan punika penerbangan ring bandara mangdane kebuka sekadi jati mule nanging tetep menerapkan protocol kesehatannyane.\nDumogi wenten pikenohnyane lan saking pemerintah mangdane pariwisata ring bali bangkit sekadi jati mule ngantos ke pungkur wekas.


Suksma aturang titiang ring ugrawakya indik galah sane katiba ring sikian titiang.\nManggala miwah angga panureksa sane kusumayang titiang\nIda dane sareng sami sane wangiyang titiang\nAsapunika taler para sisya sane dahat tresnasihin titiang\nMaka purwakaning pangastuti titiang ngaturang suksmaning\nMungwing,murdhan pidarta sane jagi aturang titiang inggih punika Ngewetuang Jagat Bali Sane Bersih Lan Asri utawi Menuju Bali Clean and Green\nIda dane sareng sami pamekasnyane para sisya sane tresnasihin titiang Napi sane kawastanin Clean and Green? Clean and Green nenten je tios asapunapi I raga sareng sami miara sawawengkon,I raga soang-soang mangde setata bersih lan asri,Pemerintah murdaning jagat Bali sampun ngutsahayang program-program sane becik pisan sane matetujon miara Bali setata bersih lan asri.\nProgram-program sane sampun kausayang minakadi Denpasar Go Green 2011 (kalih tali solas), Car Free Day, Penanaman sejuta pohon tur sane siosan.Nandur sarwa tetanduran sekadi bibit getas,sawo,mahoni,prasida ngicalang polusi udara, tanah longsor taler miara keasrian jagat Baline,sapunika taler program car free day sane katepasin apisan nyabran aminggu.\nInggih para yowana sami sane tresnasihin titiang,ngiring takenang ring sajeroning angga soang-soang, sampunke I raga midabdabin utsaha-utsaha sane matetujon miara kebersihan lan keasrian jagat Baline? Yen ten I raga sane miara kebersihan lan keasrian jagat Baline,sira malih? Duaning asapunika ngiring para yowana sareng sami ngawit mangkin sikiang ragane, cingcingan lengen kelambine, miara kebersihan lan keasrian palemahan soang-soang.\nUtsaha-utsaha sane prasida kalaksanayang inggih punika Reuse,Reduce lan Recycle.Reuse utawi menggunakan kembali suksman ipun,mangde I raga nganggen malih luu utawi sampah sekadi botol utawi plastik.Reduce utawi mengurangi sampah inggih punika mangda I raga ngicalang sampah sane akeh, tur ngampihang sampah daun sareng sampah plastik.Recycle suksman ipun mendaur ulang sampah dados sekancan sane mapikenoh I raga sareng sami.\nInggih ida dane sareng sami asapunika ngiring para yowana sane tresnasihin titiang ngiring sareng-sareng maluyahang angga,miara kebersihan lan keasrian palemahan I raga soang-soang,Yen sampun bersih lan asri,pacang ngukuhang Bali pinaka Pulo sane bersih lan asri ring jagate. Yening maka sami sampun pada cumpu, sampun pastika program pemerintah Menuju Bali Clean and Green pacang prasida kemargiang.\nIda dane sareng sami sane wangiang titiang wantah asapunika prasida titiang matur-atur,ten lali titiang sane nenten manut ring sajeroning pikayun ida dane sareng sami.Maka wasaning atur puputang titiang antuk parama santhi.\nPrevious Post: Tujuan Pidato PIDATO\nNext Post: Pidato Bahasa Jawa : PERPISAHAN KELAS VI (WAKIL KLS VI)


PURWAKANING DADI 41 BAN - Sasampune maletan kalih taun, - Bible Search\nPURWAKANING DADI 40 PURWAKANING DADI 42\nPURWAKANING DADI 41\nIda sang prabu nyumpena\n1Sasampune maletan kalih taun, ida sang prabu raris nyumpena. Sajeroning panyumpenan, ida rumasa ngadeg ring tepin Tukad Nile. 2Irika wenten kacingak banteng pepitu sane becik pawakanipune tur mokoh-mokoh, medal saking Tukad Nile, raris neda padang ring sisin tukade punika. 3Wusan punika wenten taler cingakin ida banteng sane lianan pitung ukud medal saking Tukad Nile, pawakanipune kaon tur berag-berag. Bantenge puniki raris majujuk ring sisin tukade ring samping banteng-bantenge sane inunian. 4Banteng-bantenge sane becik pawakanipune tur mokoh-mokoh, raris kateda antuk banteng-bantenge sane kaon pawakanipune tur berag-berag punika. Rauh irika, ida sang prabu raris matangi. 5Sasampune punika ida malih sirep, tur malih ida nyumpena, sane kaping kalihipun. Sajeroning panyumpenan cingak ida wenten badihan gandum sane jelih tur becik pitung badih, medal saking punyan gandume akatih. 6Nanging wusan punika raris wenten badihan gandum sane berag tur layu, kampehang angin Kaulu. 7Badihan gandume sane jelih tur becik pitung badih inuni raris kuluh antuk badihan gandume sane berag punika. Wus punika ida sang prabu raris matangi, tur ida wikan ida wantah nyumpena kewanten. 8Rikalaning semeng ida rumasa osek ring pakayunan. Ida raris ngesengin sawatek anake pradnyan miwah sawatek anake midep ring Mesir. Ida sang prabu raris nyritayang sumpenan idane ring ida dane sareng sami, nanging angan adiriko nenten wenten sane mrasidayang ngaturang piteges sumpenan idane punika.\n9Sang pangenter inum-inumane raris matur ring ida sang prabu: “Ring rahinane puniki titiang rumasa buat pisan jaga nguningayang indik kiwangan titiange sane riin. 10Duk punika palungguh iratu duka pisan ring paraprakangge druene, tur titiang pangkeng palungguh iratu ring jeroan pangawal purine, sinarengan ring pangenter rayunane. 11Risedek rahina anu, titiang sareng kalih pada ngipi, tur ipian titiange suang-suang pada wenten pitegesipun. 12Irika taler wenten anak truna wong Ibrani, sinarengan mapangkeng ring titiang sareng kalih. Anake punika parekan komandan pangawal purine. Titiang sareng kalih raris nyritayang ipian titiange ring ipun tur ipun raris ngartiang ipian titiange suang-suang. 13Pamuputipun sawiakti madaging pisan sakadi sane artiang ipun ring titiang sareng kalih, inggih punika: Titiang kawaliang malih ring pangkat titiange, tur pangenter rayunane punika kadanda pati.”\n14Sasampun punika ida sang prabu raris ngandikayang mangda ngesengin Dane Yusup. Dane raris digelis kawedalang saking pangkeng. Dane tumuli macukur tur meseh pangangge, raris nangkil ring ajeng ida sang prabu. 15Ida sang prabu raris ngandika ring Dane Yusup, sapuniki: “Gelahe ngipi, nanging tusing ada angan adiriko anak ane nyidayang ngartiang ipiane ento. Nanging gelahe suba ningeh unduk pamane bisa ngartiang ipian.”\n16Dane Yusup raris matur ring ida sang prabu: “Boya titiang, nanging wantah Ida Sang Hyang Widi Wasa sane jaga mapaica piteges sane becik nuek ring sumpenan palungguh iratu punika.”\n17Ida sang prabu raris ngandika ring Dane Yusup: “Kene ipian gelahe ento. Gelahe sedekan majujuk di sisin Tukad Nile. 18Ditu laut ada sampi pitung ukud pesu uli tukade. Sampine ento mokoh-mokoh tur melah pesan goban awakne. Sampi-sampine ento pada ngamah padang di sisin tukade. 19Nanging suud keto, laut ada buin sampi lenan pitung ukud pesu uli di tukade. Sampine ento jelek pesan gobanne, buina berag-berag, tuah ikulit ngaput itulang. Tusing taen gelahe nepukin sampi ane buka keto jelekne di sakuub gumi Mesire. 20Sampine ane mokoh-mokoh ituni laut amaha baan sampine ane berag-berag ento. 21Sampi-sampine ane mokoh-mokoh uluha teken sampine ane berag-berag nanging unduke ento tusing ada marawat angan abedik, sawireh sampine ane berag-berag ento enu masih tileh jelek buka ane jati mula. Ditu laut gelahe enten. 22Sesubanne keto, di pangipian buin gelahe nepukin ada punyan gandum akatih. Punyan gandume ento misi badihan gandum ane jelih tur melah pitung badih. 23Nanging suud keto, ada masih mentik badihan gandum ane tuh pitung badih, berag tur layu putput angin Kaulu. 24Badihan gandume ane melah ituni laut amaha teken badihan gandume ane berag-berag ento. Ipiane ento suba tuturang gelahe teken parapradnyane dini, nanging tusing ada ane bisa ngartiang ipiane ento teken gelahe.”\n25Dane Yusup tumuli matur ring ida sang prabu: “Inggih ratu sang prabu, mungguing sumpenan palungguh iratu makakalih punika pateh pitegesipun. Ida Sang Hyang Widi Wasa ledang ngwarah-warahang ring palungguh iratu, paindikan sane jaga margiang Ida. 26Mungguing bantenge sane mokoh-mokoh pepitu punika mapiteges pitung warsa. Kadi asapunika taler indik badihan gandume sane becik punika taler mapiteges pitung warsa. Sumpenan iratu makakalih punika pateh pitegesipun. 27Mungguing bantenge sane berag-berag miwah kaon pitung ukud, sane medal ungkuran punika mapiteges pitung warsa. Kadi asapunika taler badihan gandume pitung badih sane puyung tur layu putput angin Kaulu punika, makasami mapiteges jaga wenten masan sayah pitung warsa suenipun. 28Titiang sampun nguningayang ring palungguh iratu, mungguing Ida Sang Hyang Widi Wasa sampun nyinahang paindikan sane pacang laksanayang Ida ring palungguh iratu. 29Ring sawewidangan jagat Mesire, jaga wenten masa gemuh landuh pitung warsa suenipun. 30Sasampune punika, jaga wenten masa sayah pitung warsa suenipun. Masa gemuh landuhe punika pacang kalaliang, santukan masa sayah punika jaga nguugang jagate. 31Masa gemuh landuhe punika nenten kanten laadipun ring jagate iriki, santukan sayahe punika kalintang ageng. 32Sumpenan palungguh iratu punika kawali-walinin ngantos pingkalih punika mapiteges, mungguing paindikane punika sampun kapastiang antuk Ida Sang Hyang Widi Wasa, samaliha digelis pacang laksanayang Ida.\n33Sane mangkin ledang palungguh iratu ngrereh tur ngangkat anak sane pradnyan tur wicaksana buat ngenterang jagat druene. 34Kadi asapunika taler mangda palungguh iratu ngangkat tur ngamanggehang anak dados parasedahan ring jagat druene. Mangda sajeroning masa gemuh landuh sane pitung warsa punika, ipun nuduk upeti apahliman saking pamupon gandume. 35Sajeroning masa gemuh landuh sane jaga rauh puniki, ipun patut munduhang sarwa pangan. Icen ipun kakuasan buat munduhang, nyimpen tur ngebag gandum ring kota-kotane sami. 36Saananing sarwa pangane punika dados bekel pabuat jagat druene, sajeroning masa sayah sane pitung warsa sane jaga nibenin jagat Mesire. Malantaran punika kaula druene nenten jaga katempuh antuk sayahe punika.”\nDane Yusup kangkat dados patih ring Mesir\n37Atur Dane Yusup punika kabaos patut antuk ida sang prabu miwah antuk prakanggen idane sami. 38Ida sang prabu raris ngandika ring parabaudandan idane: “Iraga tusing nyidayang lakar maan anak melahan teken Yusup, ane kabekin baan Roh Ida Sang Hyang Widi Wasa.” 39Ida raris ngandika ring Dane Yusup: “Ida Sang Hyang Widi Wasa suba ngwarah-warahang unduke ene teken paman tur tusingja ada buin anak ane midep muah wicaksana buka pamane. 40Ane jani paman dadiang gelahe patih dini di gumin gelahe. Panjak gelahe makejang patut tinut teken prentah paman patihe. Sakewala tuah singasanane ene dogen gelahe lebihan teken paman patih.” 41Sapanglanturipun, ida sang prabu ngandika ring Dane Yusup: “Ngawit uli jani gelahe ngamanggehang paman dadi patih di sawewidangan tanah Mesire.” 42Wusan punika ida sang prabu raris nglukar ali-ali stempel idane saking jrijin idane, tumuli kasalukang ring jrijin Dane Yusup. Dane Yusup tumuli kabusanain busana sarwa endah, tur kantan danene kakalungin kalung mas. 43Ida sang prabu raris ngandikayang mangda Dane Yusup kalinggihang ring kretan idane sane nomor kalih, tur pacalange sane wenten ring ajeng danene raris jerit-jerit, mangdane rakyate pada nyamping tur nunas lugra ring dane. Kadi asapunika indiknyane Dane Yusup kadegang dados patih buat ngetangang sawewidangan tanah Mesire. 44Ida sang prabu ngandika ring Dane Yusup: “Gelahe ene ane dadi prabu, nanging tusing ada anak ane dadi makitipan dini di sawewidangan tanah Mesire yen tusing maan lelugrahan uli paman.” 45Ida sang prabu raris marabin Dane Yusup: Sapnat Paaneah. Samaliha dane kicen rabi, mapesengan Asnat, okan Sang Pandita Potipera, sane ring kota Heliopolis. Kadi asapunika indik Dane Yusup kangkat tur kamanggehang dados patih ring Mesir. 46Duk dane kamanggehang dados patih ring Mesir, yusan danene tigang dasa taun. Dane tumuli mapamit saking ajeng ida sang prabu, raris lunga nylajah sakuub tanah Mesire. 47Sajeroning pitung warsa masa gemuhe punika, jagate irika mupuang pamupon sane madugdug-dugdug. 48Sajeroning masa gemuh landuh sane pitung taun punika, Dane Yusup raris munduhang saananing sarwa pangan sane wenten ring tanah Mesir. Sarwa pangane punika raris kasimpen ring kota-kota. Pamupon desa-desa sane ring kiwa tengen kotane, kasimpen ring kota punika. 49Kadi asapunika Dane Yusup munduhang gandum kalintang akeh pisan tan bina sakadi bias segarane, kantos tan keni winilang akehnya.\n50Sadurung masan sayahe punika rauh, Dane Yusup madue putra lanang kekalih, sane kembasang antuk Dane Asnat. 51Okan danene sane pinih duur, kapesengin: Manase, santukan kabaos antuk dane: “Ida Sang Hyang Widi Wasa sampun ngawinang tiang lali ring kamewehan tiange miwah ring palelintihan tiange.” 52Tur okan danene sane alitan, kapesengin: Epraim, santukan kabaos antuk dane: “Ida Sang Hyang Widi Wasa mapaica pianak ring tiang, ring jagat genah tiange nandang sangsara.”\n53Sasampun masa gemuh landuh sane pitung warsa ring tanah Mesir punika lintang, 54raris rauh masa sayah sane pitung warsa punika, sakadi sane sampun kapangandikayang antuk Dane Yusup. Ring sakuub jagate wenten sayah, nanging ring sawewidangan jagat Mesire kantun wenten pangan. 55Ritatkala wewidangan jagat Mesire keni sayah, rakyate raris pada jerit-jerit nunas pangan ring ida sang prabu. Ida raris ngandika ring ipun sapuniki: “Kema nunas pangan teken paman patih Yusup. Tuutangja ane ndikayang dane teken cai.” 56Masa sayahe punika ngrubeda ring sakuub jagate sami. Punika duaning Dane Yusup raris mukak gudang danene makasami, tur ngadol gandum ring wong Mesire. 57Saking sakuub jagate sami jadmane taler pada rauh ka Mesir jaga numbas gandum ring Dane Yusup, santukan sayahe punika kalintang banget ring sakuub jagate makasami.


Kayang - Kayang\ncoming at a future time, up to and including\nIn Balinese: I Marakarma, tur kayang para ratune ane seda-seda ditu uli malu-malu bareng nyeneng.\nIn Balinese: Jani iwasin tiang kayang anake ane suba odah papal macamok.\nIn Balinese: Kayang payukne masih juanga baan I Sugih.\nIn Balinese: Nanging kayang jani I Kelinci maawak dawa, mabatis dawa, bibihne cuak, lan ikutne bawak.\nIn Balinese: Panjak gelah ajak makejang, lan rejek Ki Balian Batur, matiang kayang kulawargane.\nIn Balinese: To makrana kayang ka jani pasuwitran I Sampi leket pesan ngajak I Lelasan.\nIn Balinese: Di Indonesia kayang jani suba liu kramané kalalahin baan virusé ené, kéto masih di Bali.


CACAH JIWA 33 BAN - Sasampun bangsa Israele kesah - Bible Search\nCACAH JIWA 32 CACAH JIWA 34\nCACAH JIWA 33\nPamargi saking Mesir rauh ka Moab\n1Sasampun bangsa Israele kesah saking Mesir, mamargi manut barisan suku bangsannyane suang-suang, kapimpin antuk Dane Musa miwah Harun, ipun masandekan ring makudang-kudang genah. 2Ida Sang Hyang Widi Wasa ngandikayang mangda Dane Musa nyatet wastan genah-genahe sane kadadosang genah masandekan buat ngwangun pakemahan.\n3Bangsa Israele kesah saking Mesir, nuju tanggal limolas sasih sane kaping pisan, inggih punika rahina sane kaping pisan sawusan Rerainan Paskahe sane pangawit. Sajeroning pasayuban Ida Sang Hyang Widi Wasa, ipun kesah saking kota Rameses, kasaksinin antuk bangsa Mesire, 4sane pada sedek nanem sawan pianak-pianaknyane sane paling keliha, sane sampun kapademang antuk Ida Sang Hyang Widi Wasa. Malantaran punika, Ida Sang Hyang Widi Wasa ngukum dewa-dewan wong Mesire.\n5Sasampune bangsa Israel kesah saking Rameses, ipun raris ngwangun pakemahannyane ring Sukot. 6Wusan punika ipun raris ngwangun pakemahannyane ring Etam ring sisin tegal melakange. 7Saking irika ipun mawali malih ka Pi-Hahirot, ring dangin Baal-Sepone, raris ngwangun pakemahannyane nampek ring Migdol. 8Sasampune punika raris makaon saking Pi-Hahirot tumuli nglintangin Segara Abang, raris ngranjing ka tegal melakang Sure. Sasampune mamargi tigang rahina suenipun, ipun raris ngwangun pakemahannyane ring Mara. 9Saking irika ipun ngraris ka Elim, tur ngwangun pakemahan irika, santukan irika wenten toya klebutan roras miwah wit korma pitung dasa.\n10Sasampune punika ipun raris kesah saking Elim, tur ngwangun pakemahannyane nampek ring Segara Teberau. 11Sapanglanturipun, ipun raris ngwangun pakemahannyane ring tegal melakang Sine. 12Sasampune punika raris ngwangun pakemahannyane nampek ring Dopka. 13Sasampune punika raris ring Alus. 14Wusan punika ipun raris ngwangun pakemahannyane ring Rapidim, nanging irika nenten wenten toya inum.\n15-37Saking Rapidim ipun ngraris ka Gunung Hor, tur ngwangun pakemahannyane ring genah-genah sane inucap ring sor puniki, inggih punika: ring tegal melakang Sinaine, ring Kibrot-Taawa (wiadin Setran Anake Momo), ring Haserot, ring Ritma, ring Rimon-Peres, ring Libna, ring Risa, ring Kehelata, ring Har-Saper, ring Harada, ring Makelot, ring Tahat, ring Tarah, ring Mitka, ring Hasmona, ring Moserot, ring Bene-Yaakan, ring Hor-Gidgad, ring Yotbata, ring Abrona, riong Esion-Geber, ring tegal melakang Sine (inggih punika ring Kades), miwah ring Gunung Hor ring wates tanah Edome.\n38-39Saking pituduh Ida Sang Hyang Widi Wasa, Pandita Harun raris munggah ka Gunung Hor. Irika dane seda, nuju tanggal apisan sasih sane kaping lima, taun sane kaping petang dasa, sasampune bangsa Israele kesah saking Mesir. Duk dane seda Dane Harun mayusa 123 taun.\n40Duk punika Ida Sang Prabu Arad, sane madeg ratu ring sisi kelod tanah Kanaane, mireng gatra mungguing bangsa Israele sedek mamargi ngungsi panegaran idane.\n41-49Sajeroning pamargine saking Gunung Hor ka tanahe dangsah ring Moab, wong Israele ngwangun pakemahannyane ring genah-genah ring sor puniki, luire: ring Salmona, ring Punon, ring Obot, ring reruntuhan Abarime, ring daerah Moab, ring Dibon-Gad, ring Almon-Diblataim, ring Gunung Abarim sane nampek ring Gunung Nebo, miwah ring tanahe dangsah ring Moab, sane nampek ring Tukad Yordane, marep-arepan klawan kota Yerikone ring pantaran Bet-Yesimote klawan Abel-Sitime.\nPituduh-pituduh sadurung nglintangin Tukad Yordane\n50Ring tanahe dangsah ring Moab nampek ring Tukad Yordane, marep-arepan klawan kota Yerikone, Ida Sang Hyang Widi Wasa maicayang ring Dane Musa, 51pituduh pabuat bangsa Israele, sapuniki: “Yening kita ngliwatin Tukad Yordane buat ngaug gumi Kanaane, 52kita patut ngulah sawatek jlemane ane ada di gumine ento. Arca-arcannyane ane malakar aji batu, logam, muah tongos-tongosnyane mabakti, ento makejang patut uugang kita. 53Kita patut ngrampas tur ngaug tanahe ento, sawireh Ulun ane maicayang teken kita. 54Sasubane keto, kita patut ngedumang tanahe ento di pantaran suku-suku bangsa Israele muah palingsehan-palingsehannyane malantaran nganggon undi. Palingsehan ane gede, patut ia baang eduman waris ane linggah, muah palingsehan ane cerikan baang ia eduman waris bedikan. 55Yening kita tusing ngulah wong uedane ane nongos di gumine ento, anake ane enu tetep nongos ditu lakar makewehin kita, waluya buka biase di matane, wiadin duine di batise. Mani wekas ia lakar nyiatin kita. 56Yening kita tusing ngulah ia, kita ane lakar sirnayang Ulun, buka rencanan Ulune buat lakar nyirnayang ia.”


Harmoni Pertanian lan Pariwisata ring Desa Bakas - BASAbaliWiki\nHarmoni Pertanian lan Pariwisata ring Desa Bakas\nTiang cumpu pisan sareng bebaosan penulis puniki indik Desa Bakas. Tiang sering malali mrika. Genahne asri pisan duaning karang sawah ring sisin margine kantun asri. Mawesana raris, potensi ekonomi agrowisata ring desa puniki becik pisan yening prasida kalimbakang. Yening tamiune sampun akeh sane uning ring kaluihan puniki, pastika sampun panglimbak tur pikolih saking pariwisatane pacang kadruenang olih krama desane. Tiosan ring punika, wenten taler potensi ekonomi kreatif ring wewidangan kuliner sane prasida kalimbakang. Tiang sering ngopi ring warung kopi Pengangon sane wenten ring desa Bakas. Irika, bapak Mendera sane nuenang warunge, ngicen tiang informasi indik desa Bakas, indik kopi miwah sane lianan. Tiosan ring numbas wedang utawi jaja laklak, ida dane prasida taler polih informasi indik desa miwah soroh-soroh wedang. Dumugi prasida kalimbakang malih. Suksma\nTitiang pinaka generasi milenial sadia ngwangun desa malarapan antuk BASAbali Wikithon Partisipasi Publik 5: Ngawangun Desa. Ngiring cingakin indik desan titiange puniki.\nSemeton uning Desa Bakas? Desa Bakas punika magenah ring Kecamatan Banjarangkan, Kabupaten Klungkung, Bali. Ring Desan tiange puniki, makeh wenten lahan carik tur genah wisata alam. Semeton sareng sami, yening melancaran ka Desa Bakas, prasida nyingakin pemandangan alam sane becik, inggih punika, wenten pemandangan Gunung Agung ring sisi kaja, pemandangan abing tur subak abian ring sisi kangin, taler wenten pemandangan aliran Tukad Melangit sane asri ring sisi kauh Desa Bakas. Masyarakat ring Desa Bakas makeh sane dados petani carik, punika mawinang ring Desa Bakas, becik pisan dados Desa Wisata berbasis Agrowisata. Kegiatan sane prasida kalaksanayang indik pariwisata berbasis Agrowisata ring Desa Bakas inggih punika, wisata jogging track, wisata arung jeram, taler wenten wisata kuliner. Yening semeton dot melancaran ka Desa Bakas, iriki sampun wenten home stay, rumah makan, taler genah wisata petualangan sane becik tur instagramable.\nNanging titiang wenten saran, dumogi pemerintah prasida ngicenin wantuan marupa dana lan pelatihan pemberdayaan, mangda petani ring Desa Bakas prasida nincapang hasil produksi pertaniannyane. Sekadi asapunika, titiang dados generasi muda dot nyobyahang ring pemerintah dumogi memberdayakan para petani sane wenten ring Desa Bakas. Dumogi video tiang niki menghibur semeton nggih. Ngiring semeton sinareng sami, malancaran ka Desa Bakas\ndarma.bagus ayu_intann satri._a\nI Putu Bagus Darma Saputra


Galatia 3 (BALI)\n1Duh anak Galatia sane nambet! Sapasirake sane sampun masangin semeton panangkeb? Semeton sampun katurin katerangan sane terang ngeniang indik sedan Ida Hyang Yesus Kristus ring salibe.\n2Indayang terangang ring tiang, punapike semeton nrima Roh Ida Sang Hyang Widi Wasa punika malantaran nglakonin titah Pidabdab Torate, punapi malantaran semeton miragiang saha pracaya ring Orti Rahayune punika?\n3Napi awinan kadi asapunika nambet semetone? Semeton sampun ngawitin antuk Roh Ida Sang Hyang Widi Wasa; punapike sane mangkin semeton mapakayun muputang antuk kakuatan semetone ngraga?\n4Punapike sampun tan paguna pamargin semetone sane sampun-sampun punika? Sampun sinah wenten gunanipun.\n5Rikala Ida Sang Hyang Widi Wasa mapaica Roh ring semeton miwah ngardi katawahan ring pantaran semetone, punapike Ida ngardi punika malantaran semeton nglakonin Pidabdab Torate, punapike malantaran semeton miragiang saha pracaya ring Orti Rahayune punika?\n6Sakadi sane sampun sinurat ring Cakepan Sucine, ngeniang indik Dane Abraham, sapuniki: “Dane pracaya ring Ida Sang Hyang Widi Wasa, tur malantaran kapracayan danene, Ida Sang Hyang Widi Wasa nampi dane sakadi anak patut.”\n7Kenginan semeton patut uning, mungguing anake sane urip sajeroning pracaya ring Ida Sang Kristus ipun dados katurunan Dane Abraham sane sujati.\n8Cakepan Sucine punika sampun riinan nlehtehang, mungguing Ida Sang Hyang Widi Wasa pacang nameang anake sane boya Yahudi punika pamantuka ring ragan Idane, malantaran pracaya ring Ida Sang Kristus. Punika awinanipun Cakepan Sucine punika sampun riinan midartayang Orti Rahayu ring Dane Abraham kadi asapuniki: “Majalaran kita, Ida Sang Hyang Widi Wasa lakar ngamertanin sakancan manusane di gumine.”\n9Dane Abraham raris pracaya tur kamertanin; kadi asapunika taler sakancan anake sane pracaya taler kamertanin sakadi dane.\n10Anake sane nyagerang wantah nglakonin titah Pidabdab Torate kewanten, ipun urip sajeroning temah Ida Sang Hyang Widi Wasa. Santukan wenten sinurat ring Cakepan Sucine kadi asapuniki: “Nyenja ane tuara pageh nglakonin sakancan ane kasurat di Pidabdab Torate, anake ento kena temah Ida Sang Hyang Widi Wasa.”\n11Kenginan sane mangkin sinah, mungguing tan wenten anak sane nyidayang kadameang pamantuka ring Ida Sang Hyang Widi Wasa malantaran ipun nglakonin titah Pidabdab Torate; santukan wenten sinurat ring Cakepan Sucine kadi asapuniki: “Nyenja ane kadameang pamantuka ring Ida Sang Hyang Widi Wasa, majalaran kapracayan, ia lakar idup.”\n12Nanging Pidabdab Torate punika, nentenja magantung ring kapracayan. Sakewanten sakadi sinurat ring Cakepan Sucine: “Anake ane nglakonin saluiring ane kauduh baan Pidabdab Torate ento, lakar idup majalaran Pidabdab Torate ento.”\n13Nanging Ida Sang Kristus sampun mebasang iraga saking temah sane karauhang antuk Pidabdab Torate punika, majalaran Ida nyilurin iraga negen temahe punika, santukan wenten sinurat ring Cakepan Sucine: “Asing-asing anak ane mapentang di kayune, anake ento kena temah Ida Sang Hyang Widi Wasa.”\n14Ida Sang Kristus nglakonin indike punika, mangda merta sane kajanjiang antuk Ida Sang Hyang Widi Wasa ring Dane Abraham, prasida kapaicayang ring anak sane boya Yahudi, malantaran Ida Sang Kristus Yesus. Mangda malantaran pracaya ring Ida Sang Kristus, iraga taler prasida nrima Roh sane kajanjiang antuk Ida Sang Hyang Widi Wasa.\n15Parasemeton! Tiang pacang ngambil imba saking paindikan sane lumbrah, inggih punika: yen wenten anak sareng kalih ngardi tur sampun neken surat prajanjian, tan wenten anak sane wenang muungang wiadin ngimbuhin prajanjiane punika.\n16Kadi asapunika taler, Ida Sang Hyang Widi Wasa ngwedalang janjin Idane ring Dane Abraham miwah katurunan danene. Sane sinurat ring Cakepan Sucine, boyaja: “Tur teken sakancan katurunan kitane.” Sane mapiteges jadma katah. Nanging sane sinurat: “Tur teken katurunan kitane,” sane mapiteges wantah anak adiri, inggih punika, Ida Sang Kristus.\n17Tetujon tiange, inggih punika: Ida Sang Hyang Widi Wasa ngardi prajanjian tur majanji pacang tuon ring janji punika. Pidabdab Torate sane wenten sasampune maletan samas tigang dasa taun ngawit saking prajanjiane punika kakardi, tan pisan wenang ngurungang prajanjian punika miwah ngicalang janjin Ida Sang Hyang Widi Wasa.\n18Santukan yening paican Ida Sang Hyang Widi Wasa magantung ring Pidabdab Torate punika, sampun janten paican Idane punika tan malih magantung ring janjin Idane. Nanging sujatinipun, Ida Sang Hyang Widi Wasa maicayang indike punika ring Dane Abraham, santukan indike punika sampun janjiang Ida ring Dane Abraham.\n19Yening kadi asapunika, punapike tetujon Pidabdab Torate punika? Pidabdab Torate punika kapaicayang buat nyinahang laksanane sane iwang. Pidabdab Torate wantah maguna kantos rauhnya katurunan Dane Abraham punika, sane sampun kicen janji antuk Ida Sang Hyang Widi Wasa. Pidabdab Torate punika kapaicayang malantaran paramalaekat, tur katerusang antuk anak adiri.\n20Nanging sang penerus punika nenten kaperluang, yen wantah ngeniang anak adiri kewanten, samaliha Ida Sang Hyang Widi Wasa punika maraga tunggal.\n21Yening kadi asapunika, punapike Pidabdab Torate punika matungkasan ring janjin Ida Sang Hyang Widi Wasa? Sampun janten nenten matungkasan. Santukan yening undang-undange punika sampun kapaicayang ring manusane, mangda manusane prasida polih urip, sampun sinah malantaran undang-undange punika, manusane prasida kadameang pamantuka ring Ida Sang Hyang Widi Wasa.\n22Nanging manut linging Cakepan Sucine, sakuub jagate puniki wenten ring sor kakuasan dosane, mangdane paica sane kajanjiang madasar antuk pracaya ring Ida Sang Kristus, prasida kapaicayang ring anake sane pracaya.\n23Sadurung masa kapracayane rauh, iraga sareng sami kantun kategul sakadi narapidana antuk Pidabdab Torate punika, kantos kapracayane sane jaga rauh punika kasinahang ring iraga.\n24Kadi asapunika taler Pidabdab Torate punika nguasain iraga, kantos rauh ring masa pangrauh Ida Sang Kristus, mangdane iraga prasida kadameang pamantuka ring Ida Sang Hyang Widi Wasa, malantaran pracaya ring Ida Sang Kristus.\n25Sane mangkin masa kapracayane punika sampun rauh, duaning punika Pidabdab Torate punika nenten malih nguasain iraga.\n26Malantaran pracaya ring Ida Sang Kristus, semeton sareng sami prasida dados putran Ida Sang Hyang Widi Wasa, sajeroning patunggilan ring Ida Sang Kristus Yesus.\n27Semeton sinamian sane sampun kalukat sajeroning patunggilan Ida Sang Kristus, sami sampun pada ngrangsuk Ida Sang Kristus.\n28Duaning punika tan wenten binanipun anak Yahudi wiadin anak sane boya Yahudi, anak dados panjak wiadin anak merdeka, anak istri wiadin anak lanang, santukan makasami maraga tunggal sajeroning patunggilan ring Ida Sang Kristus.\n29Yening semeton puniki druen Ida Sang Kristus kenginan semeton taler katurunan Dane Abraham, tur semeton pacang nrima paindikan sane sampun kajanjiang antuk Ida Sang Hyang Widi Wasa.


1 Raja-raja 21 (BALI)\n1Ring samping purin Ida Sang Prabu Akab ring Yisreel wenten abian anggur derben Dane Nabot.\n2Sedek rahina anu, Ida Sang Prabu Akab ngandika ring Dane Nabot sapuniki: “Baangja tiang abian anggur nyamane ento, sawireh tongosne paek teken purin tiange, lakar anggon tiang abian jukut-jukutan. Tiang lakar nyilurin abiane ento aji abian anggur ane melahan teken ento. Nanging yen nyama demenan nampi pipis, ento lakar bayah tiang aji amun patutne.”\n3Dane Nabot raris matur, sapuniki: “Abiane punika tetamian saking leluur titiange. Ida Sang Hyang Widi Wasa, nenten nglugrain titiang ngaturang abiane punika ring palungguh iratu.”\n4Ida Sang Prabu Akab raris mantuk, kadulurin antuk pakayunan osek tur bendu malantaran atur Dane Nabote sane iwau punika. Ida merem ring pamereman idane, saha majeng ka temboke, miwah nenten kayun marayunan.\n5Rabin idane Pramesuari Isebel maranin ida, sarwi matur pitaken sapuniki: “Napi awinannya beli dados sungsut kadi asapunika? Napi awinanipun beli nenten kayun marayunan?”\n6Ida Sang Prabu Akab raris masaur, sapuniki: “Uli krana munyin I Nabote teken beli. Beli nagih meli abian anggur iane, wiadin yen ia demenan masilur, beli nagih nyilurin aji abian anggur ane lenan, nanging ia ngorahang mungguing ia tusing lakar maang beli abian anggurne ento.”\n7Sang Pramesuari Isebel raris matur sapuniki: “Punapike beli puniki sang prabu punapi nenten? Matangija saking pamereman, ledangang pakayunan beline, tur rarisang marayunan. Tiang jaga nagihang beli abian anggur I Nabote punika.”\n8Sasampune punika sang pramesuari raris nulis surat, katanda tanganin antuk parab Ida Sang Prabu Akab, kacap antuk cap ida sang prabu, tumuli kakirimang ring paraprakangge miwah parapamimpin rakyate ring Yisreel.\n9Daging surate punika, sapuniki: “Orahinja rakyate apanga ia mapuasa, tur paumangja rakyate makejang. Di paumane ento gaenangja I Nabot tongos ane paling melaha.\n10Buina alihang masih jlema dursila ajaka dadua, buat lakar nalih I Nabot mapadu arep, mungguing ia suba nemah Ida Sang Hyang Widi Wasa muah ida sang prabu. Sasubane keto, ajak ia pesu uli kotane tur encurin ia aji batu apang kanti mati.”\n11Paraprakangge miwah parapamimpin rakyate ring Yisreel tumuli nglaksanayang sapatitah Ida Sang Pramesuari Isebel.\n12Dane pada nauhin rakyate mapuasa, raris paum saha nyawisang genah sane becik pabuat Dane Nabot.\n13Jadmane dursila sareng kalih punika raris nalih Dane Nabot ring arepan anake akeh punika, mungguing dane sampun nemah Ida Sang Hyang Widi Wasa miwah ida sang prabu, punika awinannya dane raris kajak medal saking kota, tumuli kencurin antuk batu, kantos seda.\n14Indike punika raris kuningayang ring Sang Pramesuari Isebel, sapuniki: “I Nabot sampun kapademang.”\n15Riwau Sang Pramesuari Isebel mireng indike punika, digelis ida matur ring Ida Sang Prabu Akab, sapuniki: “I Nabot sampun padem. Sane mangkin durusang ambil abian angguripune, sane nenten nyak adol ipun ring beli punika mangda dados druen beline.”\n16Wau mireng indike punika, digelis Ida Sang Prabu Akab lunga ka abian anggure punika, tur abiane punika raris ambil ida kadadosang druen idane.\n17Sasampune punika Ida Sang Hyang Widi Wasa raris masabda ring Dane Elia, nabine saking Tisbe punika, sapuniki:\n18“Kemaja nangkil teken Sang Prabu Akab di Samaria. Ia bakal dapetang kita sig abian anggur I Nabote. Ia makeneh lakar nyuang abiane ento dadi gelahne.\n19Orahang teken ia, mungguing Ulun Sang Hyang Widi Wasa, masabda teken ia kene: ‘Sasubane kita ngamatiang jlemanne, apake kita masih lakar ngrampas panggelahannyane.’ Orahang teken ia, kene sabdan Ulune: ‘Sig tongos cicinge nyilapin getih I Nabote, ditu masih cicinge lakar nyilapin getih kitane!’”\n20Rikala Ida Sang Prabu Akab ngaksi Dane Elia, ida tumuli ngandika sapuniki: “Ih musuh tiange, apake jerone ngetut pajalan tiange?” Dane Elia matur, sapuniki: “Inggih sawiakti pisan kadi asapunika. Iratu sampun nyulubang pisan ragan iratune buat nglaksanayang paindikan-paindikan sane iwang ring ayun Ida Sang Hyang Widi Wasa.\n21Duaning punika Ida Sang Hyang Widi Wasa masabda ring iratu, sapuniki: ‘Ulun lakar nibakang bencana teken kita. Ulun lakar ngutang kita muah lakar nyirnayang kulawargan kitane ane muani-muani cerik kelih, tua bajang.\n22Kulawargan kitane lakar dadi patuh buka kulawargan Sang Prabu Yerobeam pianak I Nebate, muah patuh buka kulawargan Sang Prabu Baesane pianak Ahiane, sawireh kita mangunang dukan Ulune, malantaran kita ngajak bangsa Israele malaksana dosa.’\n23Samaliha ngeniang indik Ida Sang Pramesuari Isebel, Ida Sang Hyang Widi Wasa masabda sapuniki: ‘Bangken Isebele lakar amah cicing di kota Yisreel.\n24Buina sakancan kulawargan kitane ane mati di kota, bangkenne lakar amah cicing muah ane mati di tegale, bangkenne lakar amah kedis guak.’”\n25(Nenten wenten malih anak sane nyulubang dewekne buat nglaksanayang paindikan sane iwang ring ayun Ida Sang Hyang Widi Wasa, sakadi Ida Sang Prabu Akab, santukan ida sampun kalelunyuhin antuk rabin idane Isebel.\n26Ida nglaksanayang dosa sane kalintang kaon malantaran nyungsung arca-arca, sakadi sane kalaksanayang antuk wong Amorine, sane sampun kulah saking jagate irika antuk Ida Sang Hyang Widi Wasa, rikala wong Israele ngaug jagate punika.)\n27Sasampune Nabi Elia puput matur kadi asapunika, Ida Sang Prabu Akab tumuli nyetset busanan idane, raris kalukar kagentosin antuk busana kaduhkita. Ida nenten kayun marayunan, tur ida taler merem ngrangsuk busana kaduhkitan, samalihipun yen ida mamargi swabawan idane ucem, kaliput antuk kaduhkitan.\n28Ida Sang Hyang Widi Wasa raris masabda ring Nabi Elia sapuniki:\n29“Apake kita suba nawang buat unduk Sang Prabu Akabe suba ngasorang dewek di ayun Ulune? Sawireh ia suba malaksana buka keto, Ulun tusing lakar nibakang bencanane ento sanun iane idup. Di masan pianakne madeg ratu, ditu Ulun lakar nibakang bencanane ento teken kulawargan Sang Prabu Akabe.”


Nyapatin Krama Klungkung, Ketua TP PKK Provinsi Bali Nuekang Gerakan Belanja miwah Berbagi - balitopnews.com\nNyapatin Krama Klungkung, Ketua TP PKK Provinsi Bali Nuekang Gerakan Belanja miwah Berbagi\nPutri Koster nyapatin krama Klungkung ring parikrama Pasar Rakyat antuk ngunggahang unteng “Belanja Miwah Berbagi” magenah ring Alun-Alun Ida Dewa Agung Jambe, Kabupaten Klungkung nemonin Sukra 13 Mei 2022.\nKLUNGKUNG,Balitopnews.com - Sasampune puput nglaksanayang ring Kabupaten Jembrana miwah Bangli, sane mangkin TP PKK Provinsi Bali sane kamanggalain Putri Koster nyapatin krama Klungkung ring parikrama Pasar Rakyat antuk ngunggahang unteng “Belanja Miwah Berbagi” magenah ring Alun-Alun Ida Dewa Agung Jambe, Kabupaten Klungkung nemonin Sukra 13 Mei 2022.\nRauh irika, Putri Koster sane kasarengin Ketua TP PKK Kabupaten Klungkung Ayu Suwirta numbas dagangan sane katanjaang sakadi jangan, buah wiadin pabuat pokok tiosan. Parindikan punika taler katulad olih ketua miwah pengurus TP PKK Kabupaten/Kota sajebag Bali. Sane katumbas raris kapupulang miwah kaepah ring tas barang saha kaicen majeng 100 diri krama tuara.\nKonsep “Belanja miwah Berbagi” majanten matiosan kawentenane saantukan barang-barang produksi UMKM/IKM wiadin kelompok tani katumbas olih pengurus TP PKK Provinsi wiadin Kabupaten/Kota. Salanturnyane barang-barang punika kaicen majeng 100 diri krama tuara saking makudang-kudang wewidangan ring Kabupaten Klungkung. Tiosan nrima tetumbasan saking TP PKK Bali miwah Kabupaten/Kota, 100 diri krama punika taler ngamolihang bingkisan saking Ketua TP PKK Provinsi Bali Putri Suastini Koster.\nRing sambrama wacanannyane, Putri Koster ngaturang suksma antuk panyokong Bupati Klungkung I Nyoman Suwirta miwah Ketua TP PKK Klungkung mawinan parikrama pasar rakyat galahe mangkin mamargi antar.\nDane ngawewehin yening parikrama pasar rakyat pinaka cihna sinergitas TP PKK Provinsi miwah Kabupaten/Kota. “Malarapan parikrama puniki ngiring cihnayang yening iraga wenten saha sayuwakti makarya, miwah kawigunanipun sayuwakti karasayang langsung olih krama,” baosnyane. Parikrama puniki kalaksanayang magilihan ring kabupaten/kota kantos ring panguntat warsa. Dane maosang, pasar rakyat TP PKK sane kapertama kalaksanayang ring bulan Januari ring Kabupaten Jembrana. Nanging sasampune punika wenten panincap Covid-19 varian omicron, mawinan naenin kaandegang saha mawali kalaksanayang ngawit asasih sane sampun lintang ring Kabupaten Bangli.\nRing warsa 2022 Putri Koster ngepah parikrama TP PKK dados kalih kelompok. Kelompok kapertama pinaka parikrama sosialisasi sane kalaksanayang nganutin panglimbak teknologi ring widang informasi. “Yening dumun, sosialisasi kalaksanayang langsung ka desa. Nanging sane mangkin teknologi sayan maju, mawinan prasida ngawigunayang media sakadi TV, Radio wiadin media tiosan sajeroning nyobyahang program PKK,” baosnyane. Tiosan 10 program pokok PKK, program pemerintah sakadi pangupaya nambakin angka stunting, widang lingkungan hidup wiadin kesehatan prasida kaunggahang ring sosialisasi.\nSalanturnyane parikrama sane ngranjing kelompok kalih marupa parikrama sosial sakadi pasar rakyat. Dane taler maosang pamargin pasar rakyat madue kalih kaluihan. Malarapan parikrama puniki pengurus TP PKK Provinsi wiadin Kabupaten/Kota prasida mapupul saha prasida ngarauhin wewidangan sane manados tuan rumah. “Ri kala matemu, prasida saling nyaritayang indik pengalaman sajeroning nincapang organisasi,” baosnyane. Kawigunan sane pinih mabuat, TP PKK prasida ngwantu krama sane muatang wantuan saha prasida ngawantu UMKM/IKM sajeroning nanjaang produknyane. “Pasar rakyat sakadi parikrama sane alit nanging kawigunannyane dahat ageng saantukan banget ngwantu krama,” baosnyane sinambi maosang yening pasar rakyat TP PKK nganggen konsep ‘terima kasih’. Pengurus TP PKK Provinsi miwah Kabupaten/Kota nrima (terima) barang saking sane ngadol salanturnyane kaicen (kasih) majeng krama sane muatang wantuan.\nTiosan ring pasar rakyat, TP PKK Provinsi ngwangun kanti sareng TP PKK Kabupaten/Kota nglaksanayang parikrama berbhakti miwah berbagi sane taler kalaksanayang magilihan. “Ring parikrama berhakti miwah berbagi, katujuang majeng lansia, balita balita gizi buruk/ kurang gizi, ibu hamil kekurangan energi khusus (KEK) miwah kelompok difabel,” baosnyane.\nTiosan punika, Putri Koster sane kasub pinaka seniman antuk makeh kawagedan ngaptiang kader-kader PKK rauhing ring desa mangda uleng nglaksanayang 10 program pokok PKK utaminipun HATINYA PKK miwah Pendidikan karakter majeng alit-alit. Dane nureksain yening mawit saking kulawarga, kasukerta kramane prasida kakardinin. “Yening samian Ibu-Ibu prasida nglaksanayang program PKK, visi misi PKK ngardi kulawarga sane pradnyan, sehat miwah berdaya guna madasar parilaksana becik majanten prasida kakardinin,” baosnyane.\nTiosan punika, Dane taler nyarengang krama Klungkung ngwangun rasa eling sajeroning ngardi krama sane madasar Nangun Sat Kerthi Loka Bali. Saantukan pucak kadigjayan Bali daweg riin wenten ring Klungkung. “Mawit saking iriki ngiring waliang jati diri pinaka krama Bali. Bali sane suci miwah metaksu sana banget kaaptiang olih krama Bali,” baosnyane.\nKrama Klungkung ring galahe punika taler ngangkenin rumasa seneng saha banget kawantu malarapan antuk pamargin pasar rakyat. Saantukan parikrama puniki banget karasayang kawigunanipun olih krama. Krama ngaptiang mangda parikrama sakadi puniki prasida kalaksanayang malih ring Kabupaten Klungkung. (Rls/Btnc)


1 Korintus 7 (BALI)\n1Sane mangkin ngeniang ring paindikan-paindikan sane wau-wau puniki suratang semeton ring tiang. Becik taler yening wenten anak lanang sane nyukla brahmacari.\n2Nanging santukan akeh pisan wenten paindikan sane cabul, becikan mangda lanang-lanange suang-suang pada madue rabi. Asapunika taler parawanitane suang-suang pada madue rabi.\n3Sang lanang patut ngamargiang tetegenannyane arepa ring rabinipune. Asapunika taler sang istri patut ngamargiang tetegenannyane arepa ring sang lanang. Asing-asing semeton patut ngawinang semeton sane lianan marasa liang.\n4Sane istri nenten kuasa ring deweknyane niri, nanging kawawa antuk sang lanang. Asapunika taler sang lanang, taler nenten kuasa ring deweknyane niri, nanging kawawa antuk sang istri.\n5Sampunangja semeton pada ngeret semara! Sajawining yen semeton sampun pada adung, nangingke sampunang sue, mangda semeton polih sela buat ngastawa. Wusan punika becikan semeton malih matemu semara, mangda sampunang Ratun Setane kantos polih sela jaga ngoda parasemeton, malantaran parasemeton nenten kuat ngeret semara.\n6Paindikane punika aturang tiang ring semeton boyaja sakadi prentah, nanging sakadi pitutur, mangda semeton ngamargiang saking suka lila.\n7Sujatinipun sane edotang tiang mangda semeton sareng sami pateh sakadi tiang; nanging semeton suang-suang pada polih wara nugraha sane mabinabinayan saking Ida Sang Hyang Widi Wasa. Wenten sane asapuniki, wenten sane asapunika.\n8Pitutur tiange ring parasemeton sane durung marabian miwah semeton-semetone sane sampun balu, becikan semeton tetep tan marabian sakadi tiang puniki.\n9Nanging yan semeton tan mrasidayang ngeret semara, becikan semeton punika marabian kewanten. Santukan becikan semeton marabian bandingang ring semeton uyang paling kasemaran.\n10Buat anake sane sampun marabian sapuniki pituduh tiange. Sujatinipun boyaja pituduh saking tiang, nanging pituduh Ida Sang Panembahan. Anak istri sane sampun marabian tan pisan dados nilar somahipune.\n11Yen prade ipun palas, ipun patut tetep balu, wiadin mawali malih ring somahnyane.\n12Buat semeton sane tiosan, (puniki tiang sane matur, boyaja sabdan Ida Sang Panembahan), yen prade wenten semeton Kristen lanang sane ngambil rabi sane tan pracaya ring Ida Hyang Yesus, nanging ipun nyak mapikuren ring semeton punika, anake istri punika sampunang palasanga.\n13Samaliha yen prade wenten semeton Kristen istri kambil antuk anak lanang sane tan pracaya ring Ida Hyang Yesus, nanging anak lanang punika nyak mapikuren ring semeton istri punika, sampunang anake lanang punika palasanga.\n14Santukan sang lanang sane tan pracaya ring Ida Hyang Yesus punika, ipun katampi antuk Ida Sang Hyang Widi Wasa malantaran somahnyane sane sampun pracaya. Tur anake sane istri sane nenten pracaya punika, ipun katampi antuk Ida Sang Hyang Widi Wasa, malantaran ipun mapikuren ring anak lanang sane Kristen punika. Yening tan kadi asapunika, sinah oka-okannyane pacang dados anak sane tan pracaya ring Ida Hyang Yesus. Nanging sane mangkin alit-alitipune punika katampi antuk Ida Sang Hyang Widi Wasa.\n15Nanging yen anake sane tan pracaya punika nilar somahnyane sane Kristen, banggayang ipun palas. Ring pelengan punika, semeton Kristen sane lanang wiadin istri sami pada bebas, santukan Ida Sang Hyang Widi Wasa ngarsayang mangda semeton urip sajeroning sutrepti rahayu.\n16Inggih paraistri sane pracaya, sapunapi pakayunan semetone, punapike semeton tan meled ngrahayuang rabin semetone? Asapunika taler sang lanang sane pracaya, punapi semeton tan meled jaga ngrahayuang rabin semetone?\n17Salanturipun, semeton suang-suang patut tansah urip sakadi sane katuntun antuk Ida Sang Hyang Widi Wasa, tur manggeh sakadi daweg semeton wau kesengin antuk Ida. Puniki pidabdab sane sampun aturang tiang ring pasamuane makasami.\n18Yening wenten semeton, rikala kesengin antuk Ida Sang Hyang Widi Wasa, ipun sampun masunat, banggayang kadi asapunika, sampunang icalanga cihnan sunate punika. Taler yen wenten semeton sane rikala kesengin ipun durung masunat, sampunang ipun mamuatang mangda ipun masunat.\n19Santukan indik masunat wiadin nenten masunat, punika nentenja buat. Sane pinih buata inggih punika mangda anake suang-suang pada satinut ring pituduh Ida Sang Hyang Widi Wasa.\n20Banggayang anake suang-suang pada manggeh ring kawentenanipun sakadi daweg ipun kesengin antuk Ida Sang Hyang Widi Wasa.\n21Yening rikala semeton kesengin, semeton kantun dados panjak, banggayang kadi asapunika! Nanging yening semeton kicen lelugrahan buat merdeka, tampija lelugrahane punika.\n22Santukan anake sane dados panjak, sane kesengin antuk Ida Sang Panembahan, ipun dados anak Kristen sane merdeka. Kadi asapunika taler anake sane merdeka sane kesengin antuk Ida Sang Kristus, ipun dados parekan Idane.\n23Semeton sampun katumbas tur sampun kataur antuk Ida Sang Hyang Widi Wasa. Punika awinanipun sampunangja semeton malih urip sakadi anak sane dados panjak.\n24Inggih parasemeton, semeton suang-suang patut tansah pageh nunggil ring Ida Sang Hyang Widi Wasa, sajeroning kawentenan semetone sane riin rikala semeton kesengin antuk Ida.\n25Sane mangkin ngeniang indik anak sane durung marabian. Tan wenten dauh pangandikan Ida Sang Panembahan sane nyandang rauhang tiang ring semeton. Nanging tiang niri mituturin semeton, santukan malantaran sih pasuecan Ida Sang Hyang Widi Wasa, tiang pantes mituturin semeton.\n26Manut pamanggih tiange, sajeroning kawentenan masane sane ngewehin sakadi mangkin, becikan anake lanang-lanang pada manggeh ring kawentenannyane sakadi mangkin.\n27Yening semeton sampun madue rabi, sampunangja palasanga rabin semetone. Yening semeton durung madue rabi, becikan sampunang ngambil rabi.\n28Nanging yen semeton mapakayunan ngambil rabi, boyaja semeton madosa. Kadi asapunika taler yen semeton sane kantun daa, raris marabian, ipun taler tanja madosa. Sakewanten tiang meled mangda parasemeton sareng sami luput saking pakewuh sane biasa karepin antuk anake sane marabian.\n29Pidaginganipun pisan atur tiange sapuniki: Duh parasemeton, sane mangkin masane sampun nesek pisan! Duaning punika, ngawit saking mangkin, asing-asing anak lanang sane sampun marabian, mangda ngrasayang ragane satmaka tan madue rabi.\n30Anake sane nangis, mangda sakadi anak sane nenten nandang duhkita, tur anake sane maliang-liang, mangda ipun sakadi anak sane tan liang, samaliha buat anake sane matetumbasan, mangda ipun marasa mungguing sane tumbas ipun punika tan kagelah antukipun.\n31Cutetipun siraja sane madue barang-barang sane sekala, mangda ipun sakadi anak sane tan kategul antuk barang-barange punika, santukan jagate sakadi kawentenanipune mangkin gelis pacang sirna.\n32Tiang meled pisan mangda semeton sareng sami sampunang sumangsaya. Anak lanang sane tan madue somah, ipun ngulengang pepinehnyane ring pakaryan-pakaryan Ida Sang Panembahan, tur ngusahayang mangda Ida Sang Panembahan tansah ledang ring ipun.\n33Nanging anake sane madue somah ngulengang pepinehnyane ring paindikan-paindikan sane sekala mangda ipun tansah mrasidayang ngae liang manah somahipune.\n34Pamuputipun, pepinehipune macanggah. Anak istri sane tan marabian, wiadin anak sane kantun daa, ipun ngulengang kenehnyane ring pakaryan Ida Sang Panembahan, santukan dewek miwah jiwannyane teleb. Nanging parawanita sane marabian, ipun ngulengang pepinehnyane ring paindikan-paindikan sane sekala, mangda ipun tansah mrasidayang ngae liang manah somahipune.\n35Indike puniki dartayang tiang makasami, santukan tiang mamanah nulungin semeton. Tiang tan mamanah nyantulin kabebasan semetone, nanging mangda semeton nglaksanayang paindikan sane patut tur becik, saha ngaturang ayah ring Ida Sang Panembahan antuk manah nguleng.\n36Ngeniang indik semeton sane magegelan, sane sampun saadung tan pacang nganten, nanging yen sane lanang raris rumasa mungguing ipun malaksana tan patut marep ring gegelannyane, tur ipun tan nyidayang ngeret semara, samaliha ipun sarat mamanah nganten, banggayang ipun nganten. Indike punika boyaja dosa.\n37Nanging yen wenten semeton lanang sane yakti-yakti suka lila ring manah jaga tan marabian, samaliha ipun jaga mrasidayang ngeret semara, tur sampun puput antuk ipun ngamanahin, becikan ipun nenten nganten.\n38Dadosipun anake sane nganten sareng gegelanipune, punika becik, nanging anake sane nenten nganten, langkungan becikipune.\n39Anake istri, dados druen sang lanang sakantun somahipune urip. Nanging yen somahipune sampun padem, sang istri dadosipun bebas jaga marabian malih, ring anak sane tresnain ipun, sakewanten mangda sareng semeton Kristen.\n40Kamanah antuk tiang, becikan yening ipun tetep balu. Kadi asapunika pamanggih tiange, tur manut pangrasan tiange, tiang taler kalingganin antuk Roh Ida Sang Hyang Widi Wasa.


Pupulan Sesonggan Bagian 1 | bliyanbelog\nBrowse » Home » Basitha Paribasa » Pupulan Sesonggan Bagian 1\nPupulan Sesonggan Bagian 1\nSekadi ring postingan tiang dumun, ne mangkin tiang jagi ngecenin akidik antuk conto-conto sesonggan. Ring penjelasan sesonggan, semeton sami dados ngawacen malih ring artikel indik sesonggan iriki. Inggih pang ten makeh tiang ngorta, niki pupulan sesonggan sane sampun tiang polih.\nYening jagi ngartiang sesonggan, sapuniki :\nArti sujati, teges ipun : arti krunanipun sane sujatine.\nArti Paribasa, teges ipun : arti lambang wiadin kahanan.\nArti Pangupama, teges ipun : ngawi satua sane bawak-bawak, sane anut ring polah kalih kahanan sesonggan punika.\nRing sor puniki wenten makudang-kudang sesonggan :\nAda gula ada semut, suksmanipun : anake sane sugih tur dana, irika janten akeyh anake sane rauh nunas pakaryan.\nAda andus ada apine, suksmanipun : yening wenten orti ala wiadin ayu, sinah wenten sane jati (pasaja), diastun ipun akidik.\nAduk sera aji keteng, suksmanipun : umpami ring desa wenten krama diastunipun adiri sane melaksana kaon utawi jele (inggih nika memaling, demen miyegan, miwah sane lianan), sinah maka desa kaucap kaon utawi jele rauh ring adan desane teler kaon/jele.\nButa tumben kedat, suksmanipun : sakadi anake sane pecak tiwas, kasuen raris ipun sugih, pramangkin ipun sombong, ngagu tur jerbu ring timpal miwah nyama braya.\nCalep calung, suksmanipun : kaucapang ring anake sane seneng ngidih ajengan utawi ajeng-ajengan ring pisaga.\nDawa papahne liu slepanne, suksmanipun : yening anake sue maurip, sinah sampun akeh sane polih rasanin indik suka lan dukane.\nDegag delem, suksmanipun : kaucapang ring anake sane degag, ring genahe suung ipun ngapak-ngapak ngaku wanen, sakewanten yening sampun wenten musuh ipun ajerih, makiles mlaib.\nDuk masanding api, suksmanipun : sakadi anake sane mamusuh-musuhan raris ganahipun matampekan, iwang akidik janten dados rebat/uyut/iyeg.\nGalak-galak di guwungan, suksmanipun : sakadi anake sane wanen sajeroning pekarangan kemanten, nanging yening sampun lintang ring pakarangan ipun getapne pasti.\nGangsaran tindak kuangan daya, suksmanipun : kaucapang ring anake sane kakenken ngarereh barang, durung tatas antuk ipun miragi, gelis-gelis sampun mamargi, pamuput nenten kauningin napi-napi sane karereh.\nGede ombake gede angine, suksmanipun : ageng pikolih utawi asil anake, janten ageng taler penelasipun.\nJadma es tabia, wiadin nyem lalah, suksmanipun : kaucapang ring anke sane gendeng-gendengan.\nJuragan seprahu, suksmanipun : kaucapang ring anake sane ngerob ngangge pengangge ngajak timpal ipun saling saluk.\nKamus majalan, suksmanipun : kaucapang ring anake sane pradnyan tur sampun weruh ring makudang-kudang basa.\nKatanjung di mata, suksmanipun : sakadi ring anake sane marasa ring dewek iwang ring timpal, raris matemu ring timpalipune punika, mawinan ipun kimud tur kabilbil.\nPancoran matatakan batu, suksmanipun : sakadi anake sane tiwas nampekin anake sane sugih sane dana tur goroh, ring akidik-kidike taler polih mismisan wiadin leledanipun.\nPitik mlali di ketungane, suksmanipun : sakadi anake sane dados buruh, raris polih genah ring gemuhe, sinah ipun bagia.\nTogtog titihang, suksmanipun : nundung anak pramangkin nenten dados sangkenang.\nYeh ngrocok sinah tukade daken, suksmanipun : kaucapang ring anake sane sombong akehan raos, nanging akidik tindakne, maciri anak belog.\nPaid bangkung, suksmanipun : sakadi anake sane makurenan, raris sane lanang nyerodin, nongos ring umah sane luh (luhipune).\nAmunika dumun saking titiang. Benjangan yen wenten galah, malih lanturang tiang. Suksma! (*bb/bsp)\nKaposting olih bliyanbelog ring 9:45 AM\nSatua Bali : Sampik Ingtai\nGeguritan Utawi Tembang Pupuh\nMalaysia Mengklaim Tari Pendet Bali\nBoya Je Noordin M Top\nSatua Bali : I Rare Angon\nSesonggan (Perumpamaan Bali)\nNoordin M Top Mati?\nPasang Emoticon Ring Kotak Komentar\nWS Rendra Lan Mbah Surip\nBasitha Paribasa (Peribahasa Bali)\nSayaga Flu Babi A H1N1\nKatuturan Satua : " I Pengangon Bebek"


Jelas - Jelas\nsure, evident, clear, plain\njelas pesan suaran kulkul banjare\nJeg sube jelas, Pan Aji dadi keadukan nyening soal magarapan.\nIn Balinese: Lantas iraga tusing dados uber-uber nyebarin warta punika sane tusing jelas sumbernyane.\nIn Balinese: Iraga dados mencegah disinformasi dengan memberikan informasi sane patut lan jelas.\nIn Balinese: Ketiga, ade uger-uger ane sing jelas.\nIn Balinese: Mencari sumber informasi ane jelas.\nIn Balinese: Ingih punika sumber berita cara ngelenang berita hoax lan ten hoak ingih punika ninggalin sumber beritane, berita fakta biasanne ngelah beberapa referensi atau rujukan sane jelas.\nIn Balinese: Puniki wenten carane uning yenig informasi punika nenten patut , kapertama yening polih pesan sms kenali lebih dalam dumun pesan punika , takenin yening pesaut nyane tusing jelas ento sube pasti de gugu biin.


Kejadian 20 (BALI)\n1Dane Abraham raris kesah saking Mamre ngungsi tanah Kanaan sisi kelod, tumuli jenek malinggih ring pantaran kota Kades klawan kota Sure. Irika dane ngempi ring Gerar.\n2Rikala punika Dane Abraham ngandikayang mungguing Dane Sara, rabin danene punika semeton danene. Duaning punika Sang Prabu Abimelek, ratune ring Gerar, raris maputusan buat ngambil Dane Sara.\n3Nanging rikala wengi Ida Sang Hyang Widi Wasa ngrauhin Sang Prabu Abimelek sajeroning panyumpenan, sarwi masabda ring ida sapuniki: “Kita lakar mati, uli krana anake eluh ane suba juang kita ento, sawireh ia suba ngelah kurenan.”\n4Duk punika Ida Sang Prabu Abimelek durung aor ring Dane Sara, duaning punika ida raris matur: “Singgih Ratu Sang Hyang Widi Wasa, titiang nenten rumasa iwang. Punapike Palungguh IRatu mapakayun jaga ngamademang titiang miwah bangsan titiange sane tan paiwang.\n5Boyake Abraham newek sane sampun maosang ring titiang, mungguing anake istri punika nyamanipune. Samaliha anake istri punika taler maosang, mungguing anake lanang punika, nyamanipune. Kenginan titiang nglaksanayang indike puniki malantaran saking nulusing manah miwah pamargi sane patut.”\n6Ida Sang Hyang Widi Wasa raris masabda ring ida sajeroning panyumpenan, sapuniki: “Ulun wikan kita nglaksanayang unduke ento saking nulusing ati, ento awanane Ulun ngandeg apanga kita eda kanti malaksana dosa marep teken Ulun. Ento krana Ulun tusing nglugrain kita ngusud anake luh ento.\n7Ane jani kema ulihang kurenan anake ento, sawireh anake ento dadi nabi. Ia lakar ngastawayang kita, apanga kita tusing mati. Nanging yening kita tusing nyak ngulihang anake luh ento, Ulun matinget kita, kita pedas mati, nah ento kita muah bangsan kitane.”\n8Benjangipun pasemengan pisan Ida Sang Prabu Abimelek sampun matangi, tumuli ida ngandikain paraparekan idane, raris kapangandikain sapariindik sane sampun pireng ida dibi sande. Kenginan paraparekan idane sami ajerih tan sipi.\n9Ida Sang Prabu Abimelek raris ngesengin Dane Abraham, sarwi kapangandikain sapuniki: “Apa krana jerone magae buka kene marep teken tiang. Apa pelih tiange teken jerone, kanti jerone ngaenang tiang muah kaprabon tiange pelih gede? Jerone suba malaksana tan patut marep teken tiang.”\n10Malih Sang Prabu Abimelek nglanturang pangandika: “Apa ane dadi tetujon jerone, dadi nyalanang unduk ane buka kene?”\n11Dane Abraham raris matur sapuniki: “Kamanah antuk titiang, iriki tan wenten anak sane astiti bakti ring Ida Sang Hyang Widi Wasa, kenginan titiang pacang kapademang tur somah titiange kambil.\n12Samalihipun, saking sujati ipun mula wantah nyaman titiange tunggal bapa, sakewanten nenten tunggal meme. Nanging mula wiakti ipun dados somah titiange.\n13Sadaweg Ida Sang Hyang Widi Wasa ngandikayang titiang ngumbara makaon saking umah wong tuang titiange, wenten baos titiange ring ipun, sapuniki: ‘Kene patutne adi ngedengang tresnan adine teken beli, nah ento: Dijaja iraga neked, adi patut ngakuin beli ene nyaman adine.’”\n14Sasampune punika Ida Sang Prabu Abimelek raris ngwaliang Dane Sara ring Dane Abraham. Kadi asapunika taler ida maicayang kambing, biri-biri, banteng miwah panjak lanang wadon, ring Dane Abraham.\n15Ida Sang Prabu Abimelek raris ngandika ring Dane Abraham sapuniki: “Jerone bebas nongos dini di gumin tiange, dijananja jerone demen.”\n16Raris ida ngandika ring Dane Sara sapuniki: “Nyaman luhe suba baang tiang pipis perak siu, makadadi bukti mungguing luh ene suci di arepan sakancan anake ane bareng-bareng ajak luh. Buina luh tusing ngelah pelih di arepan sakancan anake makejang.”\n17Dane Abraham tumuli ngastawa ring Ida Sang Hyang Widi Wasa. Ida Sang Hyang Widi Wasa raris mapaica kawarasan ring Ida Sang Prabu Abimelek, miwah ring rabi ping kalih parapanyeroan idane, kantos ida miwah ipun pada ngembasang anak alit.\n18Santukan, sadurunge punika Ida Sang Hyang Widi Wasa sampun nyampet garba wasan paraistri-istrine sane wenten ring purin Ida Sang Prabu Abimelek, malantaran Dane Sara, rabin Dane Abraham punika.


Yohanes 17 (BALI)\n1Sasampune mawecana asapunika, Ida Hyang Yesus raris tumenga, tumuli ngastawa asapuniki: “Inggih Aji, sane mangkin sampun rauh panemayannya. Luihangja Sang Putra, mangdane Sang Putra ngluihang Palungguh Aji.\n2Santukan IRatu maicayang kakuasaan ring Sang Putra marep ring sakancan manusane, mangdane Sang Putra sida maicayang kauripan langgeng ring asing-asing anak sane suksrahang IRatu ring Sang Putra.\n3Pidagingan urip langgeng punika sapuniki: Mungguing manusane punika uning ring IRatu, Widi sane sujati Tunggal, samaliha ipun uning ring Ida Hyang Yesus Kristus, sane utus IRatu.\n4Titiang sampun nyinahang kaluihan IRatune ring jagate, malantaran Titiang sampun muputang pakaryan sane pategenang IRatu ring Titiang.\n5Duh Aji, sane mangkin luihangja Titiang ring ajeng IRatune pateh sakadi dumun sadurung jagate kakardi, Titiang sampun luihang sareng ring IRatu.\n6Titiang sampun nglumbrahang parab Palungguh IRatu ring anake sane sampun serahang IRatu ring Titiang saking jagate. Anake punika sami druen IRatu tur sampun suksrahang IRatu ring Titiang. Ipun sami nyungkemin sabdan IRatu,\n7tur sane mangkin sami sampun pada uning, mungguing saluiring sane suksrahang IRatu ring Titiang, punika saking IRatu kawitnya.\n8Santukan sabda sane paicayang IRatu ring Titiang, sampun pidartayang Titiang ring ipun, tur ipun sami pada nampi sabdane punika; ipun pada uning mungguing kawit Titiange sujati saking IRatu tur Titiang puniki utusan IRatu.\n9Titiang ngastawayang ipun. Boyaja sadaging jagate sane astawayang Titiang, nanging wantah ipun sane suksrahang IRatu ring Titiang, santukan ipun druen IRatu.\n10Sakancan paderbean Titiange IRatu taler sane nruenang, tur druen IRatu Titiang taler nrebeang, samaliha malantaran ipun kaluihan Titiange sampun kasinahang.\n11Sane mangkin Titiang jaga tangkil ring IRatu. Titiang tan kantun ring jagate, nanging ipun sami kantun ring jagate. Duh Aji Sang Maraga Suci, sayubinja ipun sami antuk kawisesan parab Palungguh IRatu, inggih punika kawisesan sane suksrahang IRatu ring Titiang, mangdane ipun sami nunggil, sakadi Palungguh Aji nunggil ring Titiang.\n12Daweg Titiange kantun sareng-sareng ipun, Titiang sampun nyayubin ipun sami, antuk kawisesan parab Palungguh IRatu, inggih punika kawisesan sane sampun suksrahang IRatu ring Titiang. Titiang sampun nyayubin ipun sami, punika awinan adiriko tan wenten sane ical, mangda tegep sabdan Cakepan Sucine, sajawining ipun sane kapastiang pacang ical.\n13Sane mangkin Titiang rauh tangkil ring IRatu tur paindikane puniki baosang Titiang sakantun Titiang ring jagate mangdane ipun sami pada masuka-sukaan tur kasukanipune mangda paripurna.\n14Titiang sampun midartayang ring ipun sabdan Palungguh IRatu, nanging jagate geting ring ipun, santukan ipun boya kagelah antuk jagate pateh sakadi Titiang taler boya kagelah antuk jagate.\n15Titiang boyaja mapinunas mangda IRatu ngambil ipun sami saking jagate, nanging mangda IRatu nyayubin ipun saking I Jaat.\n16Pateh sakadi Titiang boyaja kagelah antuk jagate, sapunika taler ipun boya kagelah antuk jagate.\n17Dadosang ipun sami druen IRatu malantaran kasujatian, santukan sabdan IRatu punika maraga kasujatian.\n18Titiang ngutus ipun ka jagate, sakadi IRatu ngutus Titiang ka jagate.\n19Titiang sampun ngaturang dewek Titiange ring IRatu pabuat ipun, mangda ipun sayuakti dados druen IRatu.\n20Boyaja wantah ipun sane astawayang Titiang, nanging taler anake sane pracaya ring Titiang, malantaran pamidartanipune.\n21Titiang ngastawayang, mangda ipun sami matunggilan. Duh Aji! Pinunas Titiange mangda ipun nunggil sajeroning iraga, sakadi IRatu sajeroning Titiang tur Titiang sajeroning IRatu. Mangda ipun sami matunggilan, mangdane jagate pracaya, mungguing IRatu sane ngutus Titiang.\n22Titiang sampun maicayang ring ipun kaluihan, inggih punika kaluihan sane pateh sakadi sane sampun paicayang IRatu ring Titiang, mangda ipun sami sida matunggilan, sakadi patunggilan Titiang ring IRatu.\n23Mangda ipun sami matunggilan sakadi Titiang sajeroning ipun, tur IRatu sajeroning Titiang, tur mangda lantaran punika jagate uning, mungguing IRatu sampun ngutus Titiang; IRatu tresna ring ipun sakadi IRatu tresna asih ring Titiang.\n24Duh Aji! IRatu sampun maicayang ipun ring Titiang, Titiang mamanah mangda ipun tansah sareng-sareng ring Titiang ring dija Titiang magenah, mangda ipun ngantenang kaluihan Titiange, inggih punika kaluihan sane sampun paicayang IRatu ring Titiang. Santukan ngawit saking sadurung jagate kakardi, IRatu sampun tresna asih ring Titiang.\n25Duh Aji Sang Maraga Maha Adil! Jagate tan uning ring IRatu, nanging Titiang uning ring IRatu. Kadi asapunika taler jadmane puniki sami pada uning, mungguing IRatu sane ngutus Titiang.\n26Titiang sampun nuturang indik IRatune ring ipun tur tansah pacang tuturang Titiang, mangda ipun taler muponin sih kapitresnan IRatu ring Titiang, tur mangda Titiang taler wenten sajeroning ipun.”